title: The Light

text: The Light on Spock’s Beardin esikoisalbumi, joka julkaistiin vuonna 1995.


title: Beware of Darkness

text: Beware of Darkness on Spock’s Beardin toinen studioalbumi, joka julkaistiin vuonna 1996.


title: Julija Šamšurina

text: Julija Šamšurina (s. 16. heinäkuuta 1962) (, omaa sukua Stepanova) on Neuvostoliittoa edustanut venäläinen maastohiihtäjä, joka kilpaili maailmancupissa vuosina 1982–1989.


title: Julija Šamšurina

text:
Šamšurina hiihti avausosuuden Neuvostoliiton viestijoukkueessa, joka saavutti hopeaa vuoden 1989 MM-kisoista Lahdesta. Joukkueessa hiihtivät hänen lisäkseen Raisa Smetanina, Tamara Tihonova ja Jelena Välbe; joukkue hävisi reilut 7 sekuntia kilpailun voittaja Suomelle, mutta voitti pronssijoukkue Norjan lähes minuutilla.
Samoissa kisoissa hän hiihti 15 kilometrillä seitsemänneksi ja neljänneksi 10 kilometrillä. Kaikki edellä mainitut suoritukset hän hiihti perinteisellä hiihtotavalla. Seefeldissä 1985 hän oli 20 kilometrillä yhdeksäs ja 10 kilometrillä seitsemäs.


title: Julija Šamšurina

text: Sarajevon olympialaisissa 1984 hän sijoittui 10 kilometrillä kahdeksanneksi, 5 kilometrillä 12:nneksi, 20 kilometrillä 15:nneksi ja viestissä neljänneksi.


title: Julija Šamšurina

text: Maailmancupissa Šamšurina voitti 10 kilometrin perinteisen tyylin kilpailun Davosissa 17. joulukuuta 1988. Samalla kaudella hän sijoittui kahdeksanneksi kokonaiskilpailussa.


title: AGM-142

text: AGM-142 "Popeye"/"Raptor" on kaukolaukaistava ilmasta maahan -ohjus, jonka ovat kehittäneet Lockheed Martin ja Rafael Advanced Defense Systems.


title: AGM-142

text: Ohjuksen kehittivät yhteistyössä israelilainen Rafael Advanced Defense Systems ja yhdysvaltalainen Lockheed Martin. Se on kehitetty täsmäpommituksiin suuria kohteita vastaan. Ohjuksen ajomoottorina on kiinteätä polttoainetta käyttävä raketti. Ohjus hakeutuu maaliinsa inertiaohjauksella. Tähtäys ja maaliin ohjaaminen voidaan suorittaa TV-kameran tai infrapunatähtäimen avulla ohjuksen tyypistä riippuen. Ohjuksen laukaistuaan lentokone voi tarvittaessa vetäytyä heti, sillä maaliin ohjauksen voi tehdä lentäjän puolesta joku muu erillisestä komentopaikasta. Taistelulatauksia on kahdenlaisia, 340 kg:n sirpalepommi ja 360 kg:n rakenteiden läpäisyyn tarkoitettu pommi eli niin kutsuttu "bunker buster".


title: AGM-142

text: Palveluskäyttöön ohjus on tullut vuonna 1985.


title: The Kindness of Strangers

text: The Kindness of Strangers on Spock’s Beardin kolmas studioalbumi, joka julkaistiin 19. toukokuuta 1997.


title: Tehuelchet

text: Tehuelchet ovat alkuperäiskansa, jotka ovat perinteisesti asuneet Argentiinan eteläkärjessä, Patagoniassa. Monet heistä ovat kuolleet eurooppalaisten tuomiin tauteihin ja myös suoranaisesti eurooppalaisten tappamina. Erinevissä määrin tehuelcheista polveutuvia henkilöitä on Argentiinassa vuoden 2001 tietojen mukaan 10 590. Kulttuurillisesti heitä voidaan pitää silti kuolleena kansana.


title: Tehuelchet

text: Jotkut tutkijat uskovat tehuelche-heimon edustavan vanhinta Amerikkaan suuntautunutta intiaanien muuttoaaltoa, niin sanottuja paleoamerintiaaneja, jotka tulivat Itä-Aasiasta Pohjois-Amerikan kautta. Muuttoaalto saapui Etelä-Amerikkaan joskus 13 000–12 000 vuotta sitten, ja saavutti eteläkärjen ehkä jo 20 000–13 000, viimeistään 12 000–9 000 vuotta sitten. Tehuelchet saivat käyttöönsä hevosen 1700-luvulla eurooppalaisten tuomina ja sen myötä heidän elämäntapansa muuttui Pohjois-Amerikan tasankointiaanien kaltaiseksi. Magalhães nimesi Patagonian löytämiensä tehuelchien jalanjälkien mukaan. Jalanjäljet näyttivät eurooppalaisista suurilta tehuelchejen käyttämien jalkineiden takia, joten Magalhães antoi jalanjälkien jättäjille nimen "patagones". Myöhemmin alueella purjehtineet väittivät paikallisten intiaanien olleen 3–3,5 metriä pitkiä, mikä on selvää liioittelua. Tehuelchet olivat kuitenkin todellisuudessakin muihin Etelä-Amerikan intiaaneihin nähden pitkiä. Pohjoiset tehulchet, joita kutsuttiin nimellä Günün-a-Küna, joutuivat eurooppalaisten ja Chilestä Patagoniaan tulleiden mapuchejen syrjäyttämäksi ja he sulautuivat näihin. Gauchojen ratsastustyyli on peräisin argentiinalaisiin sulautuneilta tehuelcheilta. Aonikenk-nimellä tunnetut etelässä asuneet tehuelchet säilyivät pohjoisista poiketen omana ryhmänään. Hekin sulautuivat kuitenkin lopulta pitkälti valtaväestöön. Osa tehuelcheista kävi kauppaa Patagoniaan muuttaneiden kymrien kanssa ja oppi näin kymrin kielen. Osa jopa jätti jälkikasvunsa kymriperheisiin, jotta nämä oppisivat kielen ja saisivat koulutuksen.


title: Tehuelchet

text: Tehuelchet metsästivät guanacoja ja nanduja bolalla hevosen selästä käsin. Bola korvasi jousen metsästyskäytössä hevosen tulon jälkeen. Bola tehtiin kahdesta tai kolmesta noin 2,5 metriä pitkästä nahkahihnasta, joiden päässä oli kivi. Se heitettiin saaliin kaulaan tai jalkoihin, jonka jälkeen nalkkiin jäänyt riista tapettiin keihäällä. Tehuelchet käyttivät metsästykseen myös koiria, joita oli alueella ilmeisesti jo ennen eurooppalaisia. Erityisen suuressa arvossa pidettiin nandun lihaa. Myös nandun munia syötiin, ne valmistettiin omeletin tapaan valuttamalla munan sisältö munaan tehdystä reiästä. Munan kuorta voitiin tämän jälkeen käyttää vesipullona.


title: Tehuelchet

text: Tehuelchet liikkuivat ryhmissä, joiden koko ei ennen hevosten saapumista ollut luultavasti kuin 50–60 henkilöä. Hevosten saavuttua saatettiin liikkua suuremmissakin ryhmissä ja 1800-luvun alkupuolella tehuelchejen parissa vierailleiden mukaan ryhmissä saattoi olla jopa yli tuhat henkilöä. Leirissä tehuelchet asuivat kaarevissa nahkapäällysteisissä tuulensuojissa. Näistä käytettiin espanjankielistä nimitystä "toldo". Ne saatettiin helposti purkaa ja siirtää uuteen paikkaan. Tehuelcheryhmää johti päällikkö eli "cacique". Rauhanaikana caciquella oli vain vähän valtaa, mutta sodan syttyessä hänen asemansa lujeni. Sodassa tehuelchet käyttivät aseinaan pitkiä keihäitä sekä "bola perdidaa". Sotavankeja otettiin orjiksi. Tehuelchejen välillä oli huomattavia varallisuuseroja, joita mitattiin miesten omistamien hevosten määrällä. Naimisiin mennessä miehen piti maksaa tämän isälle hevosilla.


title: Tehuelchet

text: Tehuelchet uskoivat erilaisiin pahoihin henkiin, joita saatettiin torjua useilla eri tavoilla. Yksi tapa oli ratsastaa ulvoen ja huitoen aamunkoitteessa. Tämän tavan uskottiin häätävän henkiä. Gualichujen uskottiin voivan aiheuttaa sairauksia tunkeutumalla ihmisen sisään. Tästä yritettiin parantua kutsumalla paikalle šamaani, joka huusi sairaan korvaan häätääkseen gualichun ulos. Vainajat oli tapana haudata asettamalla ruumis kukkulalle ja asettelemalla sen päälle kiviä. Kivikasan koko oli suhteessa kuolleen henkilön arvovaltaan. Matkalla vastaan tulevien merkittävien henkilöiden haudalle oli tapana käydä viemässä uusi kivi. Henkilön kuoltua myös hänen lempihevosensa saatettiin tappaa, minkä jälkeen se täytettiin oljilla ja asetettiin tolppien varaan isäntänsä haudan viereen.


title: Day for Night

text: Day for Night on Spock’s Beardin neljäs studioalbumi, joka julkaistiin 23. maaliskuuta 1999.


title: Armoton maa

text: Armoton maa ("Open Range") on yhdysvaltalaisen näyttelijän ja ohjaajan Kevin Costnerin vuonna 2003 ohjaama lännenelokuva. Elokuva on karjanajosta kertovana perinteinen western. Elokuvan pääosissa näyttelevät Robert Duvall, Kevin Costner, Annette Bening, Michael Gambon, Abraham Benrubi ja Diego Luna. Käsikirjoitus perustuu tuotteliaan lännenkirjailijan Lauran Painen romaaniin "The Open Range Men" (1990).


title: Armoton maa

text: Boss Spearman ja Charley Waite ovat kaksi veteraanicowboyta, joilla on kaksi oppipoikaa, Button ja Mose. Spearman ja Waite ajautuvat konfliktiin preerian pikkukaupungin vapaata karjanajoa vastustavien pahisten kanssa.


title: Armoton maa

text: Elokuvan ampumiskohtauksista huolimatta taustalla on inhimillinen näkökulma ja herkkää romantiikkaakin Costnerin ja Beningin roolihahmojen välillä.


title: Armoton maa

text: Pertti Avola näkee arvioinnissaan elokuvan ansiona, ettei Costner ole ryhtynyt modernisoimaan lajia, vaikka joku voi pitää sitä jämähtämisenä. Elokuva saa siten ylleen ajattomuuden hohdetta. Veteraaninäyttelijä Robert Duvall saa kiitoksen roolissaan ikääntyvänä karjanajajana.Toisaalta eräs kriitikko sanoo, että elokuvassa kierrätetään lajityypin kliseitä "kärrykaupalla, mutta mukaansatempaavasti".


title: Armoton maa

text: Elokuva on saanut 2004 arvostetun Western Heritage Awardin. Lisäksi elokuva oli ehdokkaana MTV Movie Awards-, Satellite Awards-, World Stunts Award- ja Motion Picture Sound -palkintoihin.


title: Ravintola Matala

text: Ravintola Matala oli oululainen ruokaravintola, joka sijaitsi Kauppatorin laidalla Rantakadun ja Kauppurienkadun kulmassa Jurveliuksen talossa. Ravintola avattiin vuonna 2004 ja se luettiin ravintola-alan ammattilaisten tekemissä arvioissa Oulun parhaaksi ja Suomessakin lähes kymmenen parhaan joukkoon kuuluvaksi ruokaravintolaksi.


title: Ravintola Matala

text: Matala valittiin Suomen parhaimpien ravintoloiden joukkoon useampana vuonna. Ravintola-alan ammattilaisten vuosittain valitsemalla "Suomen 50 parasta ravintolaa" -listalla Matala sijoittui vuonna 2008 neljänneksitoista ja vuonna 2007 kahdeksanneksi, jolloin se oli paras ravintola Helsingin ulkopuolella. Ravintola muutti profiiliaan "fine dining" -tyyppisestä illallisravintolasta krouviksi syyskuussa 2011 ja se muutti sittemmin myös nimensä ravintola Toripolliisiksi.


title: Ravintola Matala

text: Ilkka Järvi-Laturin tositapahtumiin perustuva elokuva "Kotia päin" on kuvattu pääosin Matalassa, ja se kertoo paikalla olleen keskiolutravintolan omistajasta ja hänen pojastaan.


title: V (Spock’s Beardin albumi)

text: V on Spock’s Beardin viides studioalbumi, joka julkaistiin 22. elokuuta 2000.


title: Onat

text:
Onat eli selknamit olivat Etelä-Amerikan eteläisimmässä kärjessä Tulimaan vuorilla ja tasangoilla asuneita intiaaneja.
Vuonna 2001 Argentiinassa asui 696 onien jälkeläistä, joista 391 asui Tulimaassa. Onan kieltä puhui vuonna 1991 enää kaksi henkilöä ja nykyisin se saattaa olla jo hävinnyt.


title: Onat

text: Onista tiedetään vain vähän. Onien esi-isät tulivat Tulimaahan jäätä pitkin Patagoniasta noin 10 000 vuotta sitten. Mitään varmaa heidän tilanteestaan ajalta ennen eurooppalaisten tuloa 1800-luvun puolivälissä ei tiedetä. Onien määrä laski nopeasti eurooppalaisten tulon jälkeen. Kun heitä 1850-luvulla oli vielä 3 600, vuonna 1925 heitä oli enää 279 ja vuonna 1930 100. Onat menettivät maansa argentiinalaisille karjankasvattajille, joiden karja vei elintilan onien metsästämiltä eläimiltä. Tämä johti siihen, että onat alkoivat tappaa karjankasvattajien karjaa ja nämä puolestaan palkkasivat asejoukkoja tappamaan onia. 1800-luvun loppupuolella onien alueelle tuli myös kullankaivajia. Kullankaivajat kuten esimerkiksi Julius Popper tappoivat monia intiaaneja. Vaikka oniksi itsensä luokittelevia henkilöitä asuu edelleen Argentiinassa, voidaan heidän katsoa jo kulttuurillisesti hävinneen.


title: Onat

text: Onat olivat metsästäjä-keräilijöitä, joiden tärkein riistaeläin oli guanaco. Guanacojen lisäksi he metsästivät muun muassa kettuja, kanalintuja ja kampamyyriä. Metsästys tapahtui jousella, jonka käyttöön onat olivat erikoistuneet. Jouset ja nuolenkärjet valmistettiin taidokkaasti. Metsästyksen lisäksi onat keräilivät marjoja, kasveja ja sieniä. Heidän tiedetään myös harjoittaneen jossakin määrin kalastusta.


title: Onat

text: Onat olivat jakaantuneet 39 eri alueeseen, joita hallitsivat eri perheet tai ryhmät. Alueiden tarkkoja hallintasuhteita ei tiedetä. Ryhmiä johti suvun päämies, mutta ylempää heimojohtoa ei onilla ollut. Onat saattoivat mennä vapaasti naimisiin eri onaryhmien edustajien kanssa, mutta sukulaisten välinen avioituminen oli kielletty ja kieltoa vahdittiin tarkasti. Avioituneet parit ryhtyivät asumaan yleensä parin miespuolisen jäsenen ryhmässä. Onat rakensivat puolikaaren muotoisia tuulensuojia, jotka peitettiin guanacon nahoilla. Vaatteina käytettiin samaten guanacon nahkoja.


title: Onat

text: Onien uskonto ei ollut kovin pitkälle kehittynyt. Ylintä henkistä olentoa ei ollut eikä henkiä juuri esiintynyt muualla kuin onien maailmansyntytarinassa. Onat uskoivat kuitenkin esimerkiksi metsänhenkiin ja myyttisiin esi-isiin. He tunsivat myös "Termaukel"-nimisen hengen, joka aiheutti sairauksia. Onien šamaaneja kutsuttiin nimellä "xon" tai "yohon". Šamaanit toimivat toisistaan riippumattomasti ja näiden välillä saattoi olla verisiäkin yhteenottoja keskinäisen kilpailun takia. Lähetyssaarnaajat käännyttivät onat kristinuskoon 1900-luvun alkupuolella.


title: Jazmín Stuart

text: Jazmín Stuart (s. 14. helmikuuta 1976) on argentiinalainen näyttelijä. Hän on esiintynyt muiden muassa televisiosarjoissa "Verano del '98" ja "Historias de sexo de gente común". Elokuvien joukossa on Gustavo Postiglionen "La peli" (2007).


title: Snow (albumi)

text: Snow on Spock’s Beardin kuudes albumi, joka julkaistiin 27. elokuuta 2002. Albumilla on mukana viimeistä kertaa bändin perustajajäsen Neal Morse, joka lähti yhtyeestä levyn julkaisun jälkeen soolouralle.


title: Gustavo Postiglione

text: Gustavo Postiglione (s. 1963 Rosario) on argentiinalainen elokuvaohjaaja. Hänen töidensä joukossa ovat täyspitkät "El asadito" (2000), "El cumple" (2002) ja "La peli" (2007).


title: Amber Tamblyn

text: Amber Rose Tamblyn (s. 14. toukokuuta 1983 Santa Monica, Kalifornia) on yhdysvaltalainen näyttelijä ja runoilija. Hänen ensimmäinen roolinsa oli "Deb Rebellious" -elokuvassa vuonna 1995, jonka kautta hän pääsi näyttelemään elokuviin "Live Nude Girls" vuonna 1995 ja "" vuonna 1997.


title: Amber Tamblyn

text: Tamblyn teki läpimurtonsa saippuasarjassa "General Hospital", jossa hän näytteli Emily Qaurtermainea ensimmäistä kertaa vuonna 1995. Hän oli mukana sarjassa kuuden vuoden ajan, vuoteen 2001 asti. Vuodesta 2003 lähtien Tamblyn esitti Joan Girardia draamasarjassa "Joanin salaisuus". Vuonna 2004 hän sai suorituksestaan Joanina sekä Emmy- että Golden Globe -ehdokkuudet. "Joanin salaisuus" päättyi kahden tuotantokauden jälkeen vuonna 2005.


title: Amber Tamblyn

text: Tamblyn on vieraillut myös useissa muissa televisiosarjoissa, esimerkiksi "Buffy, vampyyrintappajan" kuudennen tuotantokauden jaksossa ”Kuoleman suudelma”. Vuodesta 2010 vuoteen 2011 hänellä oli Martha Mastersin rooli televisiosarjassa "House". Lisäksi hän on näytellyt monissa amerikkalaisissa elokuvissa, kuten "Neljä tyttöä ja maagiset farkut" (2005), "Kauna 2" (2006), "Sarahin salaisuudet" (2008), "Ring" (2005), "Blackout" (2008) ja "127 tuntia" (2010).


title: Amber Tamblyn

text: Tamblynin isä on näyttelijä Russ Tamblyn, joka tunnetaan parhaiten roolistaan vuoden 1961 musikaalielokuvassa "West Side Story". Tamblynin äiti on puolestaan laulaja ja taiteilija Bonnie Murray Tamblyn. Amber Tamblyn on naimisissa näyttelijä David Crossin kanssa ja he asuvat New Yorkissa.


title: Amber Tamblyn

text: Näyttelemisen ja teatterin lisäksi Tamblyn pitää tanssimisesta ja laulamisesta.


title: Luettelo tunnetuista kasvissyöjistä

text: Tämä on luettelo tunnetuista kasvissyöjistä.


title: Luettelo tunnetuista kasvissyöjistä

text: Luettelossa on henkilöitä tai ryhmiä, jotka ovat todistetusti tunnustautuneet tai yleisesti tunnustettu kasvissyöjäksi merkittävässä osassa elämäänsä tai julkista näkyvyyttään.


title: Luettelo tunnetuista kasvissyöjistä

text:
Tässä yhteydessä kasvissyöjä määritellään laajasti, eli vain kasvikunnan tuotteita ravinnokseen käyttävän, vegaanin, lisäksi myös muut historialliset, uskonnolliset ja eri aikoina vallinneet kulttuuriset kasvissyönnin määritelmät on otettu huomioon siitäkin huolimatta, että monet niistä ovat nykykäsityksen mukaan loogisesti kasvissyönnin määritelmän vastaisia ja siten itse asiassa osa sekaruokavaliota. Näitä ovat: lakto-vegetaristi (joka käyttää myös maitotuotteita), ovo-vegetaristi (joka käyttää kasvikunnan tuotteiden lisäksi kananmunaa), pesco-vegetaristi (kala-kasvissyöjä) pollo-vegetaristi (joka kasvikunnan tuotteiden lisäksi syö myös kanan ja muiden lintujen lihaa), semi-vegetaristi tai fleksitaristi (joka syö pääasiassa kasvisruokaa, mutta joskus lihaa, kalaa tai lintuja ja muita eläinkunnan tuotteita) ja demi-vegetaristi (joka ei syö nisäkkäiden lihaa) sekä näiden yhdistelmät. Oleellista tässä on henkilön oma samaistuminen kasvissyöntiin. Tiedot perustuvat yleensä henkilön omiin lausuntoihin ja tulkintoihin: esimerkiksi joskus kalaa tai kanaa syövä kertoo olevansa kasvissyöjä, vegaaniksi itsensä ilmoittavan kohdalla ei useinkaan ole selvää, tarkoittaako hän sillä vain ruokavaliota vai veganismin määritelmän mukaista vegaanista elämäntapaa. Tiedot saattavat olla vanhentuneita mm. siitä syystä, että henkilö on tullut toisiin ajatuksiin. Henkilön kuuluminen kasvissyöjiin on saatettu kyseenalaistaa voimakkaasti, näin on käynyt esimerkiksi Adolf Hitlerin kohdalla, joka itse halusi identifioitua kasvissyöjäksi.! width="24%" | Nimi
! width="13%" | Syntymä- ja kuolinaika
! width="15%" | Kotimaa
! width="35%" | Ammatti tai toimi
! width="17%" | Tarkennus
! width="1%" | Lähde


title: Yaghanit

text:
Yaghanit (myös yamanat, yámanat, yaganit) olivat Chilen eteläisimmässä saaristossa muun muassa Navarinon saarella asuneita intiaaneja
. Etnisiä yaghaneja oli vuonna 2000 yhteensä 100. Yaghanin kieltä puhui vuonna 2003 enää yksi henkilö.


title: Yaghanit

text: Yaghanien esi-isät tulivat Tulimaahan Patagoniasta 12 000-10 000 vuotta sitten jäätikön yli. Tulimaahan tultuaan he levittäytyivät edelleen sen rannikon saarille kanooteilla. Navarinon saarella Tulimaan eteläpuolella on poikkeuksellisen paljon merkkejä historiallisesta ihmisasutuksesta. Tämä ei johdu niinkään tiheästä asutuksesta, vaan yaghanien kiertelevästä elämäntavasta ja myöhäisestä kontaktista eurooppalaisiin. Löytöjen perusteella tiedetään yaghanien esi-isien syöneen simpukoita, erilaisia merieläimiä ja kasveja. Sen jälkeen kun eurooppalaiset tulivat alueelle 1800-luvun puolivälissä yaghanien määrä lähti jyrkkään laskuun. Kun 1850-luvulla heitä oli vielä noin 2 900, oli heitä 1925 enää 50 ja vuonna 1955 30. Vaikka nykyisin yaghaneja onkin 100, voidaan heitä pitää kulttuurillisesti hävinneenä kansana. Täysverisiä yaghaneja on enää yksi, Cristina Calderón niminen nainen. Toiseksi viimeinen täysverinen yaghan ja Cristina Calderónin sisko Emelinda Acuña kuoli vuonna 2005.


title: Yaghanit

text: Yaghanit saivat suurimman osan ravinnostaan merestä. Puunkuoresta valmistettiin yksinkertaisia kanootteja, joilla pyydystettiin kalaa ja kuorellisia merieläimiä. Naiset keräsivät simpukoita haarukkamaisilla kepeillä ja sukelsivat merenpohjasta äyriäisiä. Miehet pyydystivät merinisäkkäitä harppuunoilla ja keihäillä. Ravintoa saatiin myös silloin tällöin rannoille ajautuneista valaanruhoista, jolloin useampikin yaghaniryhmä saattoi kokoontua yhteen.


title: Yaghanit

text: Yaghanit rakensivat asuinpaikoikseen kennon muotoisia majoja, jossa oli oksista tehty katto joka peitettiin heinillä, pensailla tai puunkuorella. Suojat tarjosivat vain vähän suojaa kylmyydeltä. Silti yaghanien vaatetus oli vähäinen ja naisten käyttämän häpysuojan lisäksi käytössä oli vain pieni selässä pidettävä vuota. Yaghanit asuivat enintään parinkymmenen hengen ryhmissä, jotka leiriytyivät samaan paikkaan korkeintaan vuorokaudeksi. Päälliköitä ei ollut, mutta kokeneimmat miehet olivat päätöksiä tehdessä vaikutusvaltaisempia kuin muut.


title: Yaghanit

text: Yaghaneilla oli kaksi tärkeää seremoniaa, joita järjestettiin yleensä silloin kun ryhmät kokoontuivat yhteen, yleensä rannalle ajautuneen valaanruhon läheisyyteen. Pubertiteettiin liittyi initiaatioriittejä, jotka sekä poikien että tyttöjen piti kahdesti käydä läpi ennen kuin he saattoivat avioitua. Toinen seremonia oli kina, jossa kerrottiin ajasta jolloin naiset olivat pitäneet ylivaltaa miehiin nähden. Perimätiedon mukaan miehet olivat sittemmin huomanneet, että naamioituneet naiset eivät olleetkaan henkiä ja olivat ottaneet sitten itse ylivallan naisiin nähden.


title: Heinrich Landesmann

text: Heinrich Landesmann (9. elokuuta 1821 Nikolsburg [nyk. Mikulov] – 4. joulukuuta 1902 Brno) oli itävaltalainen runoilija ja kirjailija.


title: Heinrich Landesmann

text: Lapsuudessaan hän oli hyvin sairaalloinen ja 15-vuotiaana hän oli jo lähes kuurosokea.


title: Heinrich Landesmann

text: 16-vuotiaana Landesmann kirjoitti useita runoja eri aikakauslehtiin. 1840-luvulla hänen ystävänsä neuvoivat häntä lähtemään Wieniin. Hän kävi myös Berliinissä, jossa hän otti salanimekseen "Hieronymus Lorm". Vuonna 1856 hän meni naimisiin. Vuonna 1873 hän muutti Wienistä Dresdeniin ja vuonna 1892 Brnoon, jossa hän myös kuoli 81-vuotiaana vuonna 1902.


title: Luoviminen

text: Luoviminen eli kryssäys on purjehtimista purjealuksella hankatuuleen vastatuuleen pyrittäessä. Purjehtiminen suoraan vastatuuleen ei ole mahdollista, joten alusta on ajettava 30-60 asteen kulmassa "sivuvastaiseen" (1) ja käännyttävä toiselle "halssille" (2)(3)(4), ja jatkettava taas "sivuvastaiseen" (5).


title: Luoviminen

text: "Nousukulma" ("kryssikulma", optimi vastatuuleen etenemiskulma) riippuu purjealuksen tyypistä. Sivuvastaiseen kuljettaessa purjealus kallistuu voimakkaasti ja pyrkii sortamaan sivulle. Tätä estää purjeveneessä köli, jonka syvyys ja muoto vaikuttavat "nousukulmaan" voimakkaasti. Aluksen nopeutta vastatuuleen kutsutaan nimellä VMG, nykyaikaiset venemittaristot osaavat laskea sen tuulimittarin ja nopeusmittarin tiedoista.


title: Luoviminen

text: Avomerellä teoriassa yksi käännös riittäisi. Väylän leveys ja muut esteet sekä tuulen suunnan vaihtelu aiheuttavat sen, että käännöksiä tehdään useita kumpaankin suuntaan.


title: Luoviminen

text: Myös aurinkopurjeella voi luovia.


title: Heikki Herva

text: Heikki Sakari Herva (s. 2. helmikuuta 1963 Oulu) on suomalainen kolmiloikkaaja. Hän edusti aktiiviurallaan Lapin Lukkoa ja Kuortaneen Kuntoa. Hervan valmentajina toimivat Reijo Jokinen, Jouko Niva ja Heikki Kyröläinen.


title: Heikki Herva

text: Herva sijoittui Helsingin EM-kilpailuissa 1994 kahdenneksitoista tuloksella 16,08. Suomen mestaruuden hän voitti ulkoradoilla neljä ja sisäradoilla kolme kertaa. Herva hyppäsi ennätyksensä 16,57 vuonna 1994.


title: Heikki Herva

text: Heikki Hervan äidin isä on olympiavoittaja Ville Pörhölä, josta hän ja hänen silloinen puolisonsa Kaisa kirjoittivat kirjan "Röyttän karhu – Ville Pörhölä". Herva seurustelee pituus- ja korkeushyppääjä Ringa Ropon kanssa.


title: Ivan Majeský

text: Ivan Majeský (s. 2. syyskuuta 1976 Banská Bystrica, Tšekkoslovakia) on slovakialainen jääkiekkopuolustaja, joka edustaa HC Olomoucia Tšekin Extraligassa. Järkälemäinen Majeský pelaa rightilta ja peruspuolustaja liikkuu kokoisekseen hyvin. Hän on pelannut NHL:ssä yhteensä 202 ottelua tehoin 8+23=31. Jäähyminuutteja kertyi 234.


title: Ivan Majeský

text: Majeský pelasi vuodet 1995–1999 SaHK Iskra Banská Bystrican miesten joukkueessa Slovakian Extraliigaa, paitsi kauden 1997–1998 hän edusti joukkuetta Slovakian toiseksi korkeimmalla sarjatasoalla. Majeský pelasi HKm Zvolenin riveissä, kunnes hän pääsi esittelyvideon avulla SM-liigajoukkue Tampereen Ilvekseen, jonka kanssa Majeský teki kaksivuotisen jatkosopimuksen marraskuussa 2000. Hän voitti keväällä 2001 SM-pronssia. Majeský varattiin 25-vuotiaana, 9. kierroksella ja numerolla 267 Florida Panthersiin kesällä . Toisella Ilves-kaudellaan 2001–2002 hän pääsi myös Salt Lake Cityn olympiakisoihin edustamaan Slovakiaa.


title: Ivan Majeský

text: Kahden Ilves-kauden jälkeen isokokoinen (194 cm/104 kg) Majeský siirtyi yksisuuntaisella sopimuksella NHL-joukkue Florida Panthersiin kaudeksi 2002–2003. Hän pelasi koko kauden ylhäällä NHL:ssä ja teki 82 runkosarjaottelussa tehot 4+8=12. Majeský pelasi kauden päätteeksi myös MM-kilpailuissa keväällä 2003. Ne päättyivät pronssiin. Hänen toinen NHL-kautensa 2003–2004 kului Atlanta Thrashersissa. Majeský pelasi tšekkiläisessä HC Sparta Prahaassa. Hän osallistui myös Itävallassa Wienin ja Innsbruckin MM-kisoihin 2005. Kun NHL pääsi taas käyntiin kaudeksi 2005–2006, Majeský pelasi Washington Capitalsissa ja pääsi mukaan Torinon olympiakisoihin 2006.


title: Ivan Majeský

text: Washingtonin jälkeen Majeskýsta tuli vapaa pelaaja. Hän palasi SM-liigaan ja siirtyi Oulun Kärppiin lokakuun ajaksi 2006–2007. Majeský lähti Kärppien jälkeen Ruotsiiin ja Elitserien-joukkue Linköpingin riveihin. Kauden 2007–2008 alussa Kärpiltä loukkaantui puolustajat Ilkka Mikkola, Jere Karalahti ja Toni Kirén, joten Majeskýsta oli jälleen apua kuukaudeksi. Hän pelasi taas loppukauden Linköpings HC:ssa. Majeský pelasi kauden päätteeksi kevään 2008 MM-kilpailuissa. Linköpingissä hän voitti Elitserienin hopeaa vuosina 2007 ja 2008.


title: Ivan Majeský

text: Syyskuun 2008 Majeský pelasi lainalla HIFK:ssa ja palasi sen jälkeen taas Linköpingiin. Kaudeksi 2009–2010 Majeský siirtyi Skellefteåån. Hän aloitti kuitenkin kautensa Tšekissä ja HC Kladnon joukkueessa, jossa Majeský pelasi lokakuun verorajaan asti. Hän pelasi keväällä 2010 MM-kilpailuissa. Kauden 2011–2012 Majeský aloitti taas Kladnossa. Joulukuussa hän teki tammikuussa 2012 alkavan sopimuksen Linköpingin kanssa. Majeský pelasikin loppukauden Linköpingissä mutta palasi syyskuussa 2012 Kladnoon. Tammikuussa 2013 Majesky siirtyi jälleen SM-liigaan ja Helsingin Jokereihin.


title: Vimeo

text: Vimeo on Internetissä toimiva englanninkielinen videopalvelu. Se perustettiin marraskuussa 2004, mutta kenen tahansa käytettävissä olevana julkisena palveluna Vimeo avattiin 16. helmikuuta 2005. Sivusto tukee mm. videoiden näyttämistä muilla verkkosivuilla sekä pitkäaikaista videovarastointia. Videoiden katsominen ja käyttäjäksi rekisteröityminen on ilmaista. Rekisteröityneet käyttäjät voivat lisätä sivustolle omia videoitaan, kirjoittaa videoiden yhteyteen kommentteja sekä liittää profiiliinsa käyttäjäkuvan.


title: Vimeo

text: Toisin kuin eräistä kilpailevista palveluista, Vimeosta on mahdollista tallentaa videotiedosto henkilökohtaiselle tietokoneelle ilman lisäohjelmia, kunhan videon lisääjä ei ole asetuksia muokkaamalla estänyt tallentamista. Peruskäyttäjien lisäämät videot ovat saatavilla alkuperäisessä muodossaan viikon ajan, minkä jälkeen vain pakattu versio on tallennettavissa. Yhden viikon aikaraja otettiin käyttöön 1. elokuuta 2009.


title: Vimeo

text: Nimi "Vimeo" on Jakob Lodwickin keksimä. Se on anagrammi englannin kielen sanasta "movie" (suom. elokuva) ja muistuttaa myös sanaa "video".


title: Vimeo

text: Vimeo on saavuttanut suosiota tiedonsiirtonopeutensa, resoluutionsa ja HD-videoiden tukemisen ansiosta. Käyttäjä- ja videomäärät ovat kasvussa, vaikka sivusto on kummallakin kriteerillä mitaten mm. YouTubea jäljessä. Vimeon kasvu kiihtyi, kun Stage6-portaali, joka Vimeon tavoin mahdollisti korkealaatuisten videoiden jakamisen, lopetti toimintansa 29. helmikuuta 2008.


title: Vimeo

text: Keväällä 2008 Vimeon keskustelupalstalle kirjoitettiin, että sivustolla oli tuolloin noin 520 000 videota. Heinäkuussa 2009 Vimeolla oli hieman yli 1 760 000 rekisteröitynyttä käyttäjää ja palveluun lisättiin keskimäärin noin 11 400 uutta videota päivittäin.


title: Vimeo

text: Vimeon sääntöjen mukaan käyttäjät saavat lisätä sivustolle vain sellaista materiaalia, johon heillä itsellään on tekijänoikeudet. Muita ehtoja ovat, että video ei saa olla mainos eikä se saa sisältää pornografiaa. Kukin käyttäjä saa lisätä joka viikko 500 megatavun verran uusia tiedostoja, mutta yksittäisen videon ajallista kestoa ei ole rajoitettu. 21. heinäkuuta 2008 Vimeo ilmoitti, että pelivideoita ei sivustolla enää sallita, etenkin niiden suuren tilantarpeen vuoksi. Vimeon johto katsoi myös, että pelivideoiden säilyttäminen olisi kyseenalainen teko tietokonepelien tekijöitä kohtaan.


title: Vimeo

text: Vuonna 2008 Vimeosta avattiin ilmaisen perusversion oheen maksullinen, useilla lisäominaisuuksilla varustettu versio Vimeo Plus. Maksullinen palvelu tarjoaa mm. enemmän tallennustilaa käyttäjän videoille, rajaamattoman määrän virtuaalisia videoalbumeja sekä mahdollisuuden selata Vimeota ilman mainoksia. Lisäksi Vimeo Plus -asiakkaiden lisäämät videot ovat jatkuvasti tallennettavissa alkuperäisessä formaatissaan. Vimeon ylläpidon mukaan tämänkaltaiselle vaihtoehdolle oli jo pitkään ollut kysyntää.


title: Antoine Watteau

text: Jean-Antoine Watteau, joskus Wateau, (10. lokakuuta 1684 Valenciennes – 18. heinäkuuta 1721 Nogent-sur-Marne) oli flaamilais-ranskalainen taidemaalari, piirtäjä ja graafikko, jonka lyhyt ura herätti taidemaailman kiinnostuksen väriin ja liikkeeseen (Correggion ja Rubensin perinteessä) ja elähdytti hiipuvan barokin muotokieltä suuntaan, joka lopulta tunnettiin rokokoona. Hänen ansiokseen luetaan "fête galante" -tyylilajin luominen. Siinä paimenidylli esitettiin keinotekoisella tunnelmalla. Jotkut hänen parhaista aiheistaan ovat peräisin italialaisen komedian ja baletin maailmasta.


title: Antoine Watteau

text: Watteau syntyi Valenciennesin kaupungissa, jonka Ranskan kuningas Ludvig XIV oli juuri ottanut haltuunsa. Hänen isänsä oli flaamilaista syntyperää oleva tiilikatontekijä. Hän osoitti kiinnostusta maalaamiseen jo nuorena, joten hän pääsi paikallisen taiteilijan Jacques-Albert Gérinin oppilaaksi. Koska Watteaulla ei ollut juuri mitään opittavaa Gériniltä, hän lähti Pariisiin noin 1702. Siellä hän sai työpaikan työhuoneesta Pont Notre-Damella ja teki jäljennöksiä suosituista flaamilaisista ja hollantilaisista laatukuvista. Juuri tuohon aikaan hän kehitti tyypillisen luonnosmaisen tekniikkansa.


title: Antoine Watteau

text: Vuonna 1703 hänet palkkasi avustajakseen taiteilija Claude Gillot, jonka työt olivat vastalause Ludvig XIV:n ajan virallisen taiteen mahtipontisuudelle. Gillot’n työhuoneessa Watteau tutustui "commedia dell’arten" hahmoihin (sen näyttelijät oli karkotettu Ranskasta muutama vuosi aiemmin), Gillot'n suosikkiaiheeseen, josta tuli Watteaulle elinikäinen intohimo. Myöhemmin hän siirtyi työskentelemään sisustussuunnittelija Claude Audran III:lle, ja tämän vaikutuksesta hän alkoi tehdä maalauksia, joiden täydellinen hienostuneisuus herätti ihastusta. Audran oli Luxembourgin palatsin kuraattori, ja siellä Watteau pääsi näkemään Peter Paul Rubensin kuningatar Maria de’ Medicille maalaamia upeita kankaita.Tuosta flaamilaisesta taiteilijasta tuli hänelle yksi merkittävimmistä vaikutteiden antajista yhdessä venetsialaisten mestareiden kanssa, joita hän myöhemmin tutkisi suosijansa ja ystävänsä pankkiiri Pierre Crozat’n kokoelmissa.


title: Antoine Watteau

text: Vuonna 1709 Watteau tavoitteli Prix de Romea, mutta Akatemia hylkäsi hänen anomuksensa. Vuonna 1712 hän haki sitä uudestaan, ja häntä pidettiin niin hyvänä, että yhden vuoden Rooman-apurahan myöntämisen sijasta hänet otettiin Akatemian täysjäseneksi. Vasta viiden vuoden kuluttua hän sai luovutetuksi vaaditun ”hyväksymistyön”, mutta se oli hänen mestariteoksiaan: "Pyhiinvaellus Kytheraan", josta käytetään myös nimeä "Maihinnousu Kytheraan".


title: Antoine Watteau

text: Kiinnostavaa kyllä, että vaikka Watteaun maalaukset näyttävät edustavan Ludvig XIV:n alaikäisyyden ajan (1638–1651) aristokraattista tyylikkyyttä (joskin hän todellisuudessa eli pääosan lyhyttä elämäänsä Ludvig XIV:n loppukauden itsevaltiuden ilmapiirissä), hänellä ei koskaan ollut ylhäisiä suojelijoita. Hänen ostajansa olivat porvareita, kuten pankkiireja ja kauppiaita.


title: Antoine Watteau

text: Vaikka hänen kypsän iän maalauksensa näyttävät olevan kevytmielisiä "fêtes galantes" -kuvauksia, niissä todellisuudessa näkyy puhdasta melankoliaa, elämän turhuuden kokemista, minkä vuoksi hän on 1700-luvun taiteilijoiden joukossa taiteilija, joka on lähinnä moderneja vivahteita. Hänen monet jäljittelijänsä, kuten Nicolas Lancret ja Jean-Baptiste Pater, lainailivat hänen aiheitaan mutta eivät tavoittaneet hänen henkeään.


title: Antoine Watteau

text:
Hänen maineikkaimpia maalauksiaan, kahden ”Pyhiinvaellus Kyntheraan” -version ohella (joista toinen on Louvressa, toinen Berliinin Schloss Charlottenburgissa), ovat "Pierrot" (pitkään "”Gillesinä”" pidetty), "Fêtes venitiennes", "Rakkautta italialaisessa teatterissa", "Rakkautta ranskalaisessa teatterissa", "”Voulez-vous triompher des belles?”" ja "Mezzetin". Hänen tunnusomaisen maalauksensa Pierrot- eli Gilles-aihe, vähitellen katoava hymy, näyttää hämmentyneeltä näyttelijältä, joka nähtävästi on unohtanut vuorosanansa. Hän on aineellistunut elämän pelottavaan todellisuuteen prameilevana kuin ainoa suojapanssarinsa, surullinen klovnin puku. Maalausta voi tulkita Watteaun piikikkääksi kommentiksi omasta kuolemaan johtavasta sairaudestaan.
Watteaun viimeisessä mestariteoksessa "Gersaintin kyltti", on pastoraalisen metsäaukion tilalla maallinen kaupunkilaistapaaminen. Watteau maalasi sen omasta halustaan ”karkottaakseen kylmyyden sormistaan”, ja tämä pariisilaisen taidekaupan kyltti on todellisuudessa Watteaun teatterin loppuesirippu. Siitä on käytetty nimitystä Watteaun "Las Meninas" siksi, että aiheena näyttää olevan taiteen mainostaminen. Tapahtumapaikka on taidegalleria, jonka etuseinä on taianomaisesti kadonnut. Galleria ja katu ovat kankaalla sulautuneet yhteen vierekkäisiksi tapahtumiksi.
Watteau huolestutti ystävänsä suhtautumalla välinpitämättömästi tulevaisuuteensa ja taloudelliseen turvallisuuteen aivan kuin aavistaen, ettei eläisi pitkään. Hän oli tosiasiassa ollut sairaalloinen ja ruumiiltaan hauras jo lapsena. Hän matkusti 1720 Lontooseen tapaamaan tohtori Richard Meadia, joka oli ajan muodikkaita lääkäreitä ja Watteaun taiteen ihailija. Lontoon kostea ja savuinen ilma kumosi tohtori Meadin terveellisen ruoan ja lääkkeiden vaikutuksen. Watteau palasi Ranskaan ja vietti viime kuukautensa suosijansa Abbé Harangerin maatilalla, jossa hän 36-vuotiaana kuoli 1721. Kuolinsyy oli ehkä tuberkuloottinen kurkunpään tulehdus. Abbé sanoi Watteaun olleen viimeisinä elinpäivinään puolitajuton ja takertuneen siveltimeensä ja maalanneen ilmaan kuvitteellisia maalauksia.


title: Antoine Watteau

text: Watteauta tuskin tunnettiin elinaikana pienen ihailijapiirin ulkopuolella ja ”aikalaiskritiikki mainitsi hänet vain harvoin ja silloin yleensä kielteisesti”. Sir Michael Levey totesi kerran, että Watteau ”loi tahtomattaan käsitteen itselleen ja vain itselleen uskollisesta individualistitaiteilijasta”. Jos hänen välittömät seuraajansa (Lancret ja Pater) kuvasivat hienoston romanttisten harrastusten ujostelematonta pinnallisuutta, Watteau ennakoi muutamissa mestariteoksissaan taidetta taiteesta, taiteen maailmaa sellaisena kuin se näyttäytyy taiteilijan silmien kautta. Ludvig XV:n hallintokauden lopun Boucher ja Fragonardin maalausten rokokoon oikullisuuden vallattomuuden vastakohtana Watteaun teatraaliseen tyyliin liittyy yleensä myötätunnon, kaihon ja surumielen sävyjä rakkauden ja muiden maallisten ilojen katoavaisuudesta.


title: Antoine Watteau

text: Watteaun vaikutus taiteeseen (ei pelkästään maalaustaiteeseen, vaan myös sisustukseen, pukeutumiseen, elokuvaan, runouteen ja musiikkiin) on ollut laajempi kuin juuri kenenkään 1700-luvun taiteilijan. Vuoden 1911 Britannica-tietosanakirjan mukaan ”maiseman ja hahmoja ympäröivän tunnelman käsittelyssä on nähtävissä impressionismin ituja”. "Watteaun puku, pitkä säkkimäinen puku, jossa väljät laskokset laskeutuvat olkapäältä selkään, jollaisia hänen maalaustensa naiset käyttävät, on saanut nimensä hänen mukaansa. Watteau-aalto nousi Euroopassa uudestaan eloon viktoriaanisella ajalla, ja sen kiteyttivät myöhemmin Goncourt-veljekset ja "Mir iskusstva". Watteau-seuroja perustettiin 1984 Pariisiin ja Lontooseen, ja vuonna 2000 perustettiin Watteau-keskus Valenciennesiin.


title: Charles Jaffé

text: Charles Jaffé (Jaffe) (noin 1879, Dubrovna, Valko-Venäjä – 12. heinäkuuta 1941, Brooklyn, Yhdysvallat) oli valkovenäläisamerikkalainen shakkimestari sekä shakkikirjailija. Hän oli uransa huipulla 1910-luvulla.


title: Alacalufit

text:
Alacalufit (halakwulupit, halakwalipit, kawésqarit, kaweskarit, qawashqarit, kaueskarit, hekainet, aksanát) ovat Etelä-Chilen saarilla ja rannikolla eläviä intiaaneja, joiden alkukieltä kutsutaan nimellä "kawésqar". Alacalufit pyydystivät elannokseen merieläimiä ja heidän elämäntapansa ja kielensä oli samantapainen kuin eteläisten yamanoiden. Heitä ei ollut koskaan yli viittä tuhatta. Vuonna 1850 alacalufeja oli 4000,
vuonna 1925 150. Vuonna 2006 oli vain 15 alacalufia ja vain muutama alkukielen puhuja.


title: Alacalufit

text: Alacalufien heimot/alakielet olivat Adwipliin, Aksánas, Alacaluf, Cálen (Cálenches, Calenes,), Caucahue, Enoo, Lecheyel, Taíjataf (Tayataf), Yequinahuere (Yequinahue, Yekinauer).


title: Sam Dann

text: Sam Dann (18. toukokuuta 1918 – 26. lokakuuta 2004 Delray Beach, Florida) oli yhdysvaltalainen käsikirjoittaja ja kirjailija. Parhaiten hänet tunnetaan käsikirjoituksistaan The CBS Radio Mystery Theater sarjaan, johon hän kirjoitti tai sovitti kaikkiaan 437 jaksoa. Toisen maailmansodan aikana Dann palveli Yhdysvaltain armeijan 42. jalkaväkidivisioonassa, jonka riveissä hän osallistui Dachaun keskitysleirin vapauttamiseen.


title: Soulfallen

text: Soulfallen on suomalainen vuonna 2003 perustettu dark-, death- ja black metallia soittava yhtye Jyväskylästä. Yhtyeen ensimmäinen albumi "World Expiration" julkaistiin Suomessa syksyllä 2007 ja toinen albumi "Grave New World" vuonna 2009. Yhtyeen vuonna 2012 julkaistu albumi "The Promise of Hell" nousi Suomen virallisen albumilistan sijalle 46 viikolla 5.


title: Soulfallen

text: Yhtyeen laulaja Kai Leikola on suomalaisen stand-up-koomikko Ismo Leikolan veli.


title: Coniston Water

text: Coniston Water on kolmanneksi suurin järvi Lake Districtin alueella Cumbriassa Englannissa. Järven pituus on 8,7 km, leveys 730 metriä, suurin syvyys 56 m ja pinta-ala 4,9 km². Pinnankorkeus on 44 m merenpinnasta. Laskujoki on River Crake, joka virtaa järven eteläpäästä.


title: Coniston Water

text:
1900-luvulla Coniston Waterilla tehtiin monia veneiden nopeusennätysyrityksiä.
Sir Malcolm Campbell teki 19. elokuuta 1939 järvellä nopeusennätyksen 228,108 km/h veneellä Bluebird K4. Vuosien 1956 ja 1959 välillä hänen poikansa Donald Campbell teki järvellä neljä peräkkäistä nopeusennätystä veneellä Bluebird K7.


title: Pimen I

text: Patriarkka Pimen (, 23. heinäkuuta 1910 – 3. toukokuuta 1990) toimi Moskovan ja koko Venäjän 15. patriarkkana, Venäjän ortodoksisen kirkon johtajana vuodesta 1971. Hän oli maalliselta nimeltään Sergei Mihailovitš Izvekov ().


title: Pimen I

text: Bogorodskissa syntynyt Pimen I ryhtyi munkiksi moskovalaisessa luostarissa jo 15-vuotiaana. Hän oli huomiota herättävän kookas: yli kaksimetrinen ja 150-kiloinen, ruumiillisesti erittäin voimakas mies. Samoin hänen äänensä oli erittäin voimakas, selkeä ja kantava.


title: Pimen I

text: Pimen:llä oli työtä johtaa kirkkoa virallisesti ateistisessa kommunistimaassa. Siitä huolimatta hän sai useamman tunnustuksen jopa valtion taholta. Tämä johtui hänen taitavasta diplomatiastaan: kotimaassa hän esiintyi aitovenäläisenä isänmaan ystävänä, mutta ulkomaalaisia tavatessaan hän kohteli näitä erittäin ystävällisesti ja myötämielisesti; malliesimerkkinä voinee mainita sen, että kun hän vieraili Suomessa arkkipiispa Paavalin kutsumana keväällä 1974, hän jakoi runsaasti lahjoja: siunauksen häneltä hakeneet saivat kuparisen noin tuuman läpimittaisen ikonin, johon oli taakse merkitty että se oli patriarkan siunaama; samoin kaikki matkaseurueen suomalaiset avustajat - autonkuljettajat, poliisit ja muut - saivat patriarkan sinetillä koristetun kultaisen taskukellon. Samoin useat suomalaiset ortodoksipapit saivat häneltä patriarkan sinetillä varustetun lahjaristin. Patriarkka Pimen onkin vielä vuonna 2009 näitä tunnustuksia ahkerimmin jakanut piispa.


title: Pimen I

text: Samoin Kuopion katedraalissa liturgian aikana hän osoitti huomaavaisuutta isäntäänsä kohtaan: hän jätti alttarissa olevan Korkean istuimen tyhjilleen ja asettui kirkkosalissa olevalle erilliselle piispanistuimelle.


title: Pimen I

text: Pimen kuoli 79-vuotiaana ja sai seuraajakseen Aleksei II:n.


title: Paul Hornung

text: Paul Vernon Hornung (s. 23. joulukuuta 1935) on yhdysvaltalainen amerikkalaisen jalkapallon pelaaja. Pelattuaan Notre Damen yliopistossa hän sai NFL-varauksensa vuonna 1957.Ammattilaisseurana oli Green Bay Packers aina vuoteen 1966.


title: Paul Hornung

text: Hornung voitti yliopistopelaajana Heisman Trophyn 1956. Myöhemmin hänelle myönnettiin mm. Bert Bell Award (1961). Hän oli myös NFL:n arvokkain pelaaja vuonna 1961.


title: Paul Hornung

text: Hornung nimettiin NFL:n 1960-luvun "vuosikymmenjoukkueeseen" ("all-decade team"). Hänet on kelpuutettu sekä College että Pro Football Hall of Fameen.


title: Windermere

text: Windermere on Englannin suurin järvi. Se sijaitsee Cumbriassa Lake Districtin kansallispuiston alueella. Windermere on 16,9 km pitkä ja suurin leveys on 1,6 km. Järven pinta-ala on 14,7 km² ja suurin syvyys 67 metriä lähellä pohjoispäätä. Pinnankorkeus on 40 metriä merenpinnasta. Laskujoki on River Leven, joka virtaa järven eteläisimmästä päästä.


title: Voikkaan lakko 1904

text: Voikkaan lakko 1904 vaikutti merkittävällä tavalla Kymenlaaksossa Viipuria myöten työväenliikkeen järjestäytymiseen.


title: Voikkaan lakko 1904

text: Voikkaan paperitehtaan työnjohtaja Schmitz oli käyttäytynyt epäkunnioittavasti tehtaan naistyöntekijöitä kohtaan, minkä vuoksi työntekijät poistivat hänet tehtaalta. Työntekijöiden mukaan salimestari Schmitz oli ahdistellut työntekijöitä sekä kuvaillut heille, mitä vastustelusta seuraa. Työntekijöiden mukaan Schmitz oli ollut pahimmillaan huhtikuun ja kesäkuun välillä, ja hänen toiminnastaan valitti 20 naistyöntekijää. Vaatimukseen Schmitzin erottamisesta tehtaanjohto vastasi, ettei se ole mahdollista, koska vuorineuvos Elving on matkoilla.


title: Voikkaan lakko 1904

text: Lopulta tehtaan johto vastasi toimenpiteeseen erottamalla yli kymmenen miestyöntekijää ja noin kymmenen naistyöntekijää.


title: Voikkaan lakko 1904

text: Työntekijä Alma Peltonen ja Schmitz erosivat Kymi-yhtiön palveluksesta.


title: Voikkaan lakko 1904

text: Voikkaan työnväenyhdistys järjesti ensimmäistä kertaa julkisen keskustelun 21. syyskuuta 1904 Schmitzin liittyen.


title: Voikkaan lakko 1904

text: Erottamisten seurauksena koko tehdas meni lakkoon vaatien työsuhteiden palauttamista ja salimestari Schmitzin erottamista. Poliisit hajottivat lakkolaisten kokouksia ja vangitsivat työväenyhdistyksen puheenjohtajan, Frans Tilan, sekä yhdistyksen rahastonhoitajan. Tilalle langetettiin vankeustuomio sosialistisesta kiihotuksesta.


title: Voikkaan lakko 1904

text: Syntyneessä keskustelussa suomettarelainen Viipurin yhdessä sitä radikaalimman Wiipurin Sanomien kanssa vastustivat lakkolaisten vaatimuksia, minkä vuoksi Viipurin työnväenyhdistyksen naiset lähtivät osoittamaan sanomalehdelle mieltä päätyen sen toimitukseen. Konttorihenkilökunnan avuksi tuli konttoriin toimittajia, jotka vaativat mielenosoittajia poistumaan uhaten poliisilla. Tuloksena monet vaihtoivat Wiipurin Sanomista Työmieheen.


title: Voikkaan lakko 1904

text: Lakon syiden selvittelyyn osallistui Suomen ensimmäinen ammattien naistarkastaja Vera Hjelt, joka puolusti lähinnä Kymi-yhtiön näkökantoja, mitä lakkolaiset ja heidän eivät pitäneet hyvänä, koska hän naisena puolusti siveettömäksi epäiltyä. Aura Kiiskisen mukaan Hjelt olisi jopa kysynyt, että onko työläisnaisten siveellisyys niin korkea, että siitä kannattaa tehdä niin suurta kysymystä.


title: Sébastien Izambard

text: Sébastien Izambard (s. 7. maaliskuuta 1973, Pariisi, Ranska) on ranskalainen laulaja. Hän on nykyisin yksi Il Divon jäsenistä.


title: Sébastien Izambard

text: Izambard aloitti uransa poplaulajana Ranskassa. Häneltä ilmestyi vuonna 2000 oma sooloalbumi nimeltään "Libre". Laulajan uran lisäksi hän on kunnostautunut lauluntekijänä ja hän on sanoittanut kappaleita monelle ranskalaisartistille. Tämän lisäksi hän on näytellyt musikaaleissa ja teatterissa. Tämän lisäksi hän osaa soittaa kitaraa ja pianoa. Vuodesta 2003 lähtien hän ollut musiikkikvartetti Il Divon jäsen. Il Divo on ollut suuri menestys ympäri maailmaa.


title: Sébastien Izambard

text: Sébastien on naimisissa australialaisen Renee Murphyn kanssa, jonka kanssa hänellä on kolme lasta; vuonna 2008 syntyneet kaksoslapset: Luca ja Rose, sekä vuonna 2011 syntynyt poika Jude.


title: Chickamaugan taistelu

text: Chickamaugan taistelu käytiin 19. syyskuuta – 20. syyskuuta 1862 Yhdysvaltain sisällissodassa. Kenraali Braxton Braggin ja James Longstreetin komentamat Konfederaation joukot löivät Unionin William S. Rosecransin ja George H. Thomasin joukot Chickamauga-joella. Kumpikin osapuoli kärsi taistelussa suuret tappiot.


title: Chickamaugan taistelu

text: Taistelun jälkeen Konfederaation joukot valtasivat ympäröivät alueet ja piirittivät Chattanoogan kaupungin, jonka läpi kulki strategisesti tärkeä rautatie. Konfederaatio ei kuitenkaan onnistunut valloittamaan kaupunkia, sillä marraskuussa Unionin joukot ajoivat Konfederaation joukot alueelta.


title: Chickamaugan taistelu

text: Sisällissodan läntisellä sotanäyttämöllä käytiin loppukesästä ja syksystä 1863 suuria taisteluita Chattanoogan keskellä sijaitsevan, strategisesti tärkeän rautatien hallinnasta. Vicksburgin valtauksen ja Gettysburgin taistelun jälkeen Mississippin ja Virginian sotanäyttämöt hiljenivät, mutta toiminta lisääntyi Tennesseessä. Rosecransin komentamat Unionin joukot aloittivat sotaretken, jonka tarkoituksena oli vallata Itä-Tennessee. Syyskuun alkuun mennessä Tullahoma vallattiin ja Rosecransin etujoukot etenivät Chattanoogaan. Braxton Braggin johtamia Konfederaation joukkoja nämä toiveet eivät kuitenkaan haitanneet ja Bragg suunnitteli vastahyökkäystä. Rosecrans kuvitteli ajavansa takaa vihollista, ja hänen armeijakuntansa etenivät leveänä, 30–40 kilometrin rintamana. Braggin armeija oli sen sijaan keskitetty yhteen paikkaan. Vain hänen alaistensa omapäisyys esti häntä saartamasta George H. Thomasin XIV armeijakuntaa McLemore's Covessa. Bragg menetti vastaavan tilaisuuden myös 12. syyskuuta. Rosecrans vältti onnekkaasti Braggin joukkojen kohtaamisen ja veti armeijakuntansa yhteen Chickamauga-joen länsipuolelle. Bragg suunnitteli hyökkäävänsä sinne.


title: Chickamaugan taistelu

text: Virginian rintaman vähäisen toiminnan vuoksi Konfederaation hallitus lähetti James Longstreetin johtaman armeijakunnan Tennesseehen. Armeijakunta jätti hevosensa sekä tykistönsä ja matkusti ränsistyneitä rautateitä Virginiasta Atlantan kautta täydentämään Tennesseen armeijaa. Lisävoimin Braggin toivottiin lyövän Rosecransin ratkaisevasti ja pakottavan hänet vetäytymään, mikä mahdollistaisi Keski-Tennesseen valtaamisen takaisin.


title: Chickamaugan taistelu

text: Bragg oli tyhmänrohkea ja huoleton komentaja. Tavoilleen tyypillisesti hän hyökkäsi Rosecransia vastaan ennenaikaisesti 19. syyskuuta tuhlaten resurssejaan. Unionin joukot torjuivat vasemmalle siivelle suuntautuneet useat hyökkäykset, jotka kuitenkin aiheuttivat suuria tappioita kummallekin osapuolelle. Longstreet saapui saman päivän iltana kahden prikaatin kanssa. Braggin sotasuunnitelma oli seuraava: joukot jaettaisiin kahtia. Longstreet komentaisi vasenta siipeä, tehtävänään sitoa Rosecransin joukot taisteluun. Leonidas Polk komentaisi oikeaa siipeä, jonka tehtävänä oli katkaista Rosecransin yhteydet Chattanoogaan. Braggille tyypillisesti hän keskitti suunnitelmansa tärkeimmän osan toteuttamiseen heikot voimat. Oikealla siivellä oli vain yksi divisioona ja komentajana Polk, johon Bragg ei luottanut lainkaan. Lisäksi Braggin antamat ohjeet olivat suurpiirteiset: ohjeissa oli vain joukko peräkkäisiä liikkeitä paikkoihin tarkkojen tehtävien sijasta. Tätä taustaa vastaan ei ole lainkaan yllättävää, että taistelusta tuli tyystin toisenlainen kuin Bragg oli suunnitellut.


title: Chickamaugan taistelu

text: Rosecransin johtama Unionin sotakokous tuli illalla 19. syyskuuta johtopäätökseen, että Konfederaation päähyökkäys suuntautuisi Unionin vasemmalle siivelle. Tämän perusteella Rosecrans järjesti joukkonsa uudelleen puolustamaan Chattanogaan johtavia teitä pohjoisesta tulevaa hyökkäystä vastaan. Unionin puolustuslinjojen vahvistukseksi kasattiin puisia rintavarustuksia tukeista ja ratapölkyistä.


title: Chickamaugan taistelu

text: Rosecrans ja Bragg tekivät usein liikaa töitä. Hyökkäystä edeltävänä yönä Rosecrans ei nukkunut juuri lainkaan, minkä vuoksi hän oli ärtynyt.


title: Chickamaugan taistelu

text: Konfederaation hyökkäys lykkääntyi ainakin kaksi tuntia, kunnes Polkin komentama Konfederaation hyökkäys Unionin vasenta siipeä vastaan alkoi puoli kymmeneltä aamulla. Konfederaation jalkaväki joutui tulemaan ulos metsästä, kun se hyökkäsi Thomasin komentamia Unionin varustuksia vastaan. Unionin tykistö ampui avoimessa maastossa hyvillä tulilinjoilla, Konfederaation hyökkäys meni sekaisin ja joukot palasivat pian takaisin. Braggin tapana oli järjestää hyökkäys sarjana peräkkäisiä synkronisoituja hyökkäyksiä. Huonosti valmisteltuna tällainen hyökkäys muuttui helposti katkeilevaksi rynnäköksi, joka oli helppo lyödä takaisin.


title: Chickamaugan taistelu

text: Longstreetin hyökkäys Konfederaation vasemmalla siivellä meni paremmin. Longstreetin hyökkäys myöhästyi kahdella tunnilla ja alkoi vasta kello 11. Hän ryhmitti jalkaväkensä tiukaksi kolonnaksi, jotta Unionin tykistöllä olisi pienempi maali. Jos hän olisi hyökännyt yhtä aikaa Polkin kanssa hän olisi kohdannut vahvan, hyvinjärjestetyn Unionin puolustuslinjan. Kello 11 mennessä yksi Unionin oikean siiven divisioonista oli jättänyt taistelulinjan väärinymmärretyn käskyn vuoksi, ja linjassa oli ammottava aukko. Longstreetin kolonna tunkeutui aukosta Rosecransin puolustuslinjaan, ja Unionin oikea siipi murtui. Pian Unionin keskustakin hajosi ja tiet täyttyivät paniikissa Chattanoogaa kohti pakenevista joukoista. Myös Rosecrans pakeni.


title: Chickamaugan taistelu

text: Konfederaation vasemmalla siivellä ei oltu valmistuttu takaa-ajoon. Longstreet ryhtyi syömään lounastaan ja Konfederaation joukot eivät suunnanneet hyökkäystä Thomasin johtamaa Unionin vasenta siipeä vastaan. Sen sijaan aikaa ja voimia tuhlattiin satunnaisiin hyökkäyksiin merkityksettömän Snodgrass Hill -kukkulan valtaamiseksi. Thomas järjesti puolustuksensa kukkulan paikkeille ja torjui Konfederaation hyökkäykset. Pimeän tultua Thomas vetäytyi kohti McFarland's Gapiä ja Rossvilleä. Seuraavana päivänä Thomasin joukot perääntyivät taistelukentältä hyvässä järjestyksessä. Thomas sai tapahtumista myöhemmin lempinimen "Rock of Chickamauga". Samalla Konfederaatio menetti mahdollisuutensa vallata Chattanooga nopeasti, jonka sijaan Konferaatio piiritti kaupungin.


title: Chickamaugan taistelu

text: Chickamaugan taistelu oli suuri voitto Konfederaatiolle, mutta myös Tennesseen armeijan ainoa voitto. Bragg kärsi 16 986 miehen tappiot, joka oli noin neljännes hänen koko armeijastaan. Rosecransin tappiot olivat 11 413 kaatunutta ja haavoittunutta ja 8000 vangittua. Konfederaatio ei kyennyt hyödyntämään voittoa, sillä Braggin kenraalit alkoivat käydä kiihkeää keskinäistä taistelua. Monet kenraaleista vaativat Braggin erottamista. Konfederaation presidentti joutui puuttumaan kiistaan. Kiista päättyi Braggin eduksi ja häntä tukeneet etenivät urallaan. Braggiä vastustanut Longstreet lähetettiin valtaamaan Knoxvilleä. Kiista heikensi Konfederaation joukkojen taistelutahtoa ja antoi aikaa Unionille vahvistaa Chattanoogan puolustusta. Taistelussa kymmenen Konfederaation kenraalia kuoli tai haavoittui vakavasti, mukaan lukien John Bell Hood, jonka jalka jouduttiin amputoimaan.


title: Chickamaugan taistelu

text: Unionin puolella Rosecrans siirrettiin pois yksikkönsä johdosta ja hänet korvasi Ulysses S. Grant, joka sai Chattanoogassa komennettavakseen kaikki Unionin joukot läntisellä sotanäyttämöllä. Thomas ylennettiin prikaatikenraaliksi ja hänet nimitettiin Cumberlandin armeijan komentajaksi. Potomacin armeijasta erotettiin kaksi divisioonaa, jotka lähetettiin Joseph Hookerin komennuksessa läntiselle sotanäyttämölle. Lisäksi Chattanoogaan eteni Mississippistä William T. Shermanin johtama Unionin Tennesseen armeija. Bragg ja Grant ottivat yhteen vielä saman vuoden puolella Chattanoogan taistelussa, jonka Konfederaatio hävisi.


title: Chickamaugan taistelu

text: Taistelua pidetään sisällissodan läntisen sotanäyttämön verisimpänä.


title: Urs Bühler

text: Urs Toni Bühler (19. heinäkuuta 1971 Willisau, Sveitsi) on sveitsiläinen laulaja.


title: Urs Bühler

text: Urs lauloi lapsena kuorossa ja kokeili nuorena monia musiikkityylejä, kuten heviä. Hän opiskeli laulua ja päätyi lopulta oopperalaulajaksi Hollantiin, jossa vietti seitsemän vuotta. Laulamisen liäksi hän osaa soittaa muun muassa rumpuja, klarinettia, pianoa, viulua ja sähkökitaraa. Vuodesta 2003 lähtien hän on ollut osa operettipoppia laulavaa Il Divoa, joka on ollut menestys ympäri maailman. Äänilajiltaan hän on tenori.


title: David Miller (laulaja)

text: David Miller (14. huhtikuuta 1973 San Diego, Kalifornia) on yhdysvaltalainen laulaja.


title: David Miller (laulaja)

text: David Miller on ollut vuodesta 2003 lähtien osa Il Divo -kvartettia, joka on ollut maailmanlaajuinen menestys. Ennen Il Divoa David Miller loi monipuolisen uran oopperalaulajana niin Euroopassa kuin Yhdysvalloissa. Vuonna 1998 hän esiintyi yhdessä muiden oopperalaulajien kanssa Yhdysvaltain silloiselle presidentille Bill Clintonille Valkoisessa talossa. Vuonna 1999 hän esiintyi Savonlinnan oopperajuhlilla. Oopperan lisäksi hän loi uraa myös musikaaleissa, vuonna 2000 hän sai hyvät arvostelut Tonyn roolista musikaalissa "West Side Story". Äänilajiltaan hän on tenori. Vuonna 2009 hän meni naimisiin yhdysvaltalaisen laulajan Sarah Joy Kabanuckin kanssa.


title: Otto Mauno Geers

text: Otto Mauno Geers (alk. Otto Magnus Giers, 26. huhtikuuta 1837 Harjavalta – 12. syyskuuta 1912 Stow, Massachusetts) oli suomalainen merimies, joka osallistui Yhdysvaltain sisällissotaan.


title: Otto Mauno Geers

text: Geers muutti Yhdysvaltoihin vuonna 1860 ja asettui asumaan Bostoniin. Hän otti osaa Unionin laivaston mukana muun muassa New Orleansin taisteluun, jossa hänen laivansa upposi ja suuri osa miehistöstä hukkui. Geers pelastautui kuitenkin maihin, ja vei rykmentin lipun mukanaan. Hän loukkaantui sisällissodassa kahdesti ja eläköityi laivastosta vuoden 1880 tienoilla. Geers kuoli punatautiin syyskuussa 1912.


title: Otto Mauno Geers

text: 1900-luvun alussa Geersiä haastatteli suomalainen tutkija Salomon Ilmonen, joka julkaisi kirjassaan "Amerikan Suomalaisten historiaa" suomalaisten kokemuksia sisällissodasta.


title: Jorma Kosunen

text: Jorma Tapio Kosunen (s. 26. lokakuuta 1950 Rautjärvi ) on suomalainen rajavartiojoukkojen eversti ja entinen Rajakoulun (myöh. Raja- ja merivartiokoulu) johtaja. Hän palveli mm. Kaakkois-Suomen Rajavartiostossa sekä pitkään Rajavariolaitoksen esikunnassa eri tehtävissä. Eläkkeelle jäätyään hän toimi Hyvinkään Tahkon puheenjohtajana vuosina 2006–2009. Kosunen tunnetaan pitkän linjan pesäpalloharrastajana ja -aktivistina. Hän valmistui Kadettikoulusta vuonna 1976 ja kävi myöhemmin Sotakorkeakoulun.


title: Jorma Kosunen

text: Valtakunnanjulkisuuteen Kosunen nousi, kun hän oli ryhtynyt Kehittyvien maakuntien Suomi -nimisen yhdistyksen varapuheenjohtajaksi, joka antoi mittavaa vaalitukea kymmenille kansanedustajille eduskuntavaaleissa 2007. Kosusen mukaan yhdistys oli perustettu puoluesihteeri Jarmo Korhosen työhuoneessa, mitä tämä ei kiistänyt. Sen sijaan väite siitä, että Korhonen olisi osallistunut yhdistyksen perustamiseen jäi kokouspöytäkirjalla todistamatta.


title: Carlos Marín

text: Carlos Marín (13. lokakuuta 1968 Rüsselsheim, Länsi-Saksa) on espanjalainen laulaja.


title: Carlos Marín

text: Marín syntyi Saksassa, mutta kasvoi Madridissa Espanjassa. Hän levytti ensimmäisen kerran jo 8-vuotiaana. Nuorena hän voitti Espanjassa lukuisia televisiolaulukilpailuja. Hän loi mittavan uran musikaaleissa ja oopperoissa, kuten "Les Misérables", "Kaunotar ja Hirviö", "La Traviata", "Madame Butterfly" ja "La Bohème". Vuodesta 2003 lähtien hän on ollut osa operettipoppia laulavaa Il Divoa, joka on ollut maailmanlaajuinen menestys. Lauluääneltään hän on baritoni.


title: Carlos Marín

text: Marín oli naimisissa laulaja Geraldine Larrosan kanssa vuosina 2006–2009.


title: Jason Chimera

text: Jason Chimera (s. 2. toukokuuta 1979 Edmonton, Alberta, Kanada) on kanadalainen jääkiekkoilija. Chimera on pelipaikaltaan oikea laitahyökkääjä ja hän edustaa NHL-joukkue New York Islandersia, jonne siirtyi kesällä 2016. Chimera siirtyi 2009 joulukuussa Washington Capitalsiin, ja kerkesi edustaa 6 kautta Capitalsia ennen Islandersiin siirtymistä.


title: Jason Chimera

text: Chimera pelasi kaudet 1996–1999 WHL-juniorisarjaa. Hän aloitti WHL-uransa Medicine Hat Tigersissa. Ensimmäisen WHL-kauden jälkeen Chimera varattiin NHL:ään, kun Edmonton Oilers otti hänen pelaajaoikeutensa . Chimera kävi pelaamassa kaudella 1997–1998 AHL:ssä Hamilton Bulldogsissa, mutta palasi kuitenkin takaisin WHL:ään. Kaudella 1998–1999 hänet kaupattiin Medicine Hatista Brandon Wheat Kingsiin vaihdossa Justin Yeomaniin.


title: Jason Chimera

text: Kaudet 1999–2002 Chimera haki pelipaikkaa Edmontonista, mutta pelasi lähinnä farmijoukkue Hamiltonissa. Chimera pelasi ensimmäisen NHL-ottelunsa kaudella 2000–2001, jolloin ei pelannut yhtä ottelua enempää NHL:ssä. Seuraavalla kaudella Chimera oli Edmontonin mukana kolmessa ottelussa. AHL:ssa hän pelasi hyvän kauden, ja hänet valittiin kauden päätteeksi AHL:n tähdistökentälliseen. Chimera teki kauden aikana 77 pistettä 77 ottelussa ja oli Hamiltonin eniten pisteitä tehnyt pelaaja. Chimera teki samalla Hamilton yhden kauden piste-ennätyksen. Syyskuussa 2002 hän solmi Edmontonin kanssa hyvän AHL-kauden jälkeen yksisuuntaisen sopimuksen, jonka ansiosta hän tienaisi saman summan sekä NHL:ssä että AHL:ssä.


title: Jason Chimera

text: Chimera pystyi vakiinnuttamaan paikkansa Edmontonissa kaudella 2002–2003. Chimera pelasi Edmontonissa kaksi kautta, kunnes hänet kaupattiin Phoenix Coyotesiin yhteydessä. Phoenix antoi Edmontonille Chimerasta ja kolmannen kierroksen varausoikeudesta toisen ja neljännen kierroksen varausoikeudet. Phoenix teki Chimeran kanssa kaksivuotisen sopimuksen elokuussa 2004. Työsulkukauden 2004–2005 Chimera pelasi Italian Serie A:ssa HC Varesessa.


title: Jason Chimera

text: Chimera ei pelannut lopulta otteluakaan Phoenixissa. Hän oli loukkaantumisen kanssa sivussa kahdesta ensimmäisestä ottelusta kaudella 2005–2006. Tämän jälkeen Chimera oli mukana kaupassa, joka vei hänet Columbus Blue Jacketsiin Cale Hulsen ja Mike Ruppin kanssa. Phoenix sai kaupassa Geoff Sandersonin ja Tim Jackmanin. Chimera edusti Columbusta kauteen 2009–2010 asti. Hän pelasi Columbuksessa yhteensä 331 ottelua. Chimera kaupattiin joulukuussa 2009 Washington Capitalsiin, josta Columbus sai Chris Clarkin ja Milan Jurčinan.


title: Jason Chimera

text: Kaudeksi 2016–2017 Chimera siirtyi New York Islandersiin. Siirtotakarajalla helmikuussa 2018 Chimera siirtyi Anaheim Ducksiin vaihdossa Chris Wagneriin.


title: Jason Chimera

text: Chimera edusti Kanadaa jo nuorten maajoukkueessa. Hän pelasi Kanadan paidassa nuorten MM-kilpailuissa 1999. Chimera sai kilpailuista MM-hopeaa.


title: Jason Chimera

text: Ensimmäisen aikuisten arvoturnauksen Chimera pelasi Kanadalle MM-kilpailuissa 2007. Kanada voitti turnauksessa maailmanmestaruuden. MM-kilpailuissa 2008 Chimera otti toisen MM-mitalinsa. Tällä kertaa Kanada sijoittui turnauksessa hopealle.


title: Marita Hauhia

text: Marita Hauhia (s. 10. huhtikuuta 1946 Vehkalahti) on suomalainen nuortenkirjailija ja opettaja.


title: Marita Hauhia

text: Hauhia tunnetaan kaunistelemattomista nuortenkirjoistaan. Hauhian nuortenromaanien aiheina on nuorten ihmisten elämä iloineen ja suruineen. Vuonna 1996 Hauhia sai tuotannostaan Laivakello-palkinnon. Romaanien lisäksi hän on kirjoittanut oppimateriaaleja, näytelmiä ja kolumneja.


title: Marita Hauhia

text:
Hauhia on koulutukseltaan yo-merkonomi Kotkan kauppaoppilaitoksesta ja opettaja Helsingin opettajakorkeakoulusta. Lisäksi hän on suorittanut kotimaisen kirjallisuuden kursseja Helsingin yliopistossa.
Lähde


title: Sysmän vaakuna

text: Sysmän vaakunan on suunnitellut Ahti Hammar vuonna 1953. Mustassa kentässä on nuolikotelo, jossa kolme hopeista nuolta, nuolikotelon keskellä punainen pienoiskilpi ja pystyssä hopeinen piilukirves. Piilukirves viittaa rakentamiseen ja eränkäyntiin. Samanlaisen kirveen sai selkäänsä myös Sysmän kirkon suojeluspyhimys Pyhä Olavi Stiklestadin taistelussa Norjassa vuonna 1030.


title: Myrskylän kartano

text: Myrskylän kartano on eversti Mathias Forbesille annettu maatila. Tilaan sisällytettiin tuolloin 13 maatilaa, mm. Greijulan ratsutila, Kuoppalan tila, Vähäpaloisten tila ja Pyylän tila. Mathias Forbes omisti tilan 1636-1641 ja Forbesin suku vuoteen 1712 saakka, kunnes majoitusmestari Forbes kuoli ja hänen leskensä Anna Forbes (s. Brunow) meni uudelleen naimisiin everstiluutnantti Lorenz Mellinin kanssa, joka omisti kartanon 1713-1744 ja hänen sukulaisensa vuoteen 1777 saakka, mistä alkaen vuoteen 1790 majuri C. Broberg kuolemaansa saakka.


title: Myrskylän kartano

text: Lars Falckenheim omisti kartanon 1796-1823 ja hänen sukunsa vuoteen 1870, mistä alkaen Ernst Fabritius.


title: Myrskylän kartano

text: Kartanon osti vuonna 1880 Viipurin hovioikeudenneuvos Robert Emil Hisinger, joka piti asuinpaikkanaan Inkoon kartanoa. Kartano päätyi 1889 Johan Askolinille, jonka kuoleman jälkeen perikunta muodosti Ab Greggböhle Egendomin tilan omistamiseksi. Torpparien vapautuksessa viljelijät lunastivat tilojaan takaisin Myrskylän kartanosta. Yhtiölle jäi lopulta vain Koskenkylän kartano.


title: Myrskylän kartano

text: Sortavalan maalaiskunnasta tulleet ostivat 15 perheelle kartanon 400 hehtaarin alan, josta 182 hehtaaria oli peltoa. Ositus vietiin loppuun 1948. Rakennus alkoi rappioitua 1960-luvulla. Kartanon osti 1981 Erja Räty, jonka sukulaisia oli asunut siellä 1947.


title: Myrskylän kartano

text: Kartanon ensimmäinen rakennus tuhoutui tulipalossa 1704. Uudelleen rakentamisessa käytettiin Myrskylän toisen kirkon jäänteitä, jotka kartano osti kolmatta kirkkoa rakennettaessa.


title: Markus Brzenska

text: Markus Brzenska (s. 25. toukokuuta 1984 Lünen, Saksa) on saksalainen jalkapalloilija, pelipaikaltaan keskuspuolustaja. Hän edustaa Saksan Bundesliigan Energie Cottbusia.


title: Markus Brzenska

text: Brzenska on edustanut maataan alle 21-vuotiaiden jalkapallomaajoukkueessa vuosien 2005 ja 2006 aikana. Bundesliigassa hän teki ensi esiintymisensä 9. marraskuuta 2003 FC Bayern Müncheniä vastaan, jossa Brzenska sai punaisen kortin ottelun ensimmäisen puoliajalla.


title: Look at Yourself (kappale)

text: Look at Yourself on progressiivisen hard rock -yhtye Uriah Heepin vuonna 1971 julkaistu kappale. Se julkaistiin samannimisellä albumilla ja singlenä. Kappaleen on kirjoittanut kosketinsoittaja-kitaristi Ken Hensley, joka myös laulaa sen.


title: Look at Yourself (kappale)

text:
”Look at Yourself” on laulusolisti David Byronin aikaiselle Uriah Heepille tyypillinen hard rock -kappale ja erityisesti Hensleyn kosketinsoittimet ovat siinä esillä.
Kappaleen albumiversion pituus on yli viisi minuuttia, kun taas singleversio on lyhennetty hieman päälle kolmeen minuuttiin. Singlen b-puolena oli vastapainona rauhallinen ”What Should Be Done”, joka sisältyy myös "Look at Yourself" -albumille. Myös tämä kappale on Ken Hensleyn käsialaa.


title: Look at Yourself (kappale)

text: Danny levytti kappaleen suomeksi Käärme-albumillaan nimellä "Itsesi näät et enempää".


title: Look at Yourself (kappale)

text:
A-puoli
B-puoli


title: Ilolanjoen vesistö

text: Ilolanjoen vesistö (vesistöaluetunnus 17) on Suomessa vesistöalue, jonka laskujoki Ilolanjoki () laskee Suomenlahden Pieneen Pernajanlahteen. Vesistöalueen pinta-ala on 308,86 neliökilometriä. Alueen järvisyys on 3,55 %. Se on Kankkilan Järvelänjärvestä alkunsa saava vesistö, joka virtaa Myrskylän, Askolan, Porvoon ja Loviisan käsittäviltä valuma-alueilta Pieneen Pernajanlahteen. Vesistön suurimmat järvet ovat Tiiläänjärvi, Veckjärvi. Lisäksi vesistössä on yli hehtaarin laajuisia järviä 36.


title: Ilolanjoen vesistö

text: Vesistöalueen kolmannessa jakovaiheessa on seuraavat alueet tai valuma-alueet :


title: Marc Diraison

text: Marc Diraison (s. 7. helmikuuta 1975 San Rafael, Kalifornia) on yhdysvaltalainen ääninäyttelijä, joka tuli tunnetuksi dubattuaan One Piece animessa Roronoa Zoroa. Hän tehnyt dubbausten lisäksi alkuperäisiä äänirooleja Kappa Mikeyyn ja Teini-ikäisiin mutanttininjakilpikonniin.


title: Pirus

text: Pirus on yksi Los Angelesin katujengeistä, joka perustettiin alun perin Comptonissa. Pirus on Bloods -jengin alajärjestö. Jengin tunnusvärinä on punainen. Pirus jaetaan useampiin ryhmiin eli "setteihin".


title: Pirus

text: 1960- ja 1970-lukujen vaihteessa Comptonissa perustettiin "Piru Street Boys-"katujengi, joka nimettiin Piru Street -kadun mukaan. Vuoteen 1971 mennessä Pirus oli alkanut tekemään yhteistyötä Crips-jengin kanssa mutta pian jengit ajautuivat konfliktiin keskenään. Vuonna 1972 Pirus liittoutui muiden Los Angelesissa olevien jengien kanssa, joilla oli myös ongelmia Crips-jengin kanssa. Tästä muodostui Bloods-jengi, joka levisi ympäri maata.


title: Salo (Asikkala)

text: Salo on Asikkalan kylä, josta puolet on Salonsaarta. Alueella on ollut asutusta jo kivikaudella.


title: Hankaa

text: Hankaa on Hollolan kylä, jossa on kiinteä muinaismuisto, Linnamäen rautakautinen linnavuori. Kylä sijaitsee Etelä-Hollolassa Tennilän ja Herralan läheisyydessä, noin kolme kilometriä Herralan asemalta. Kylä jakautuu Palon, Kaivolan ja Saunalan tilakeskuksiin.


title: Jne. – kinomaanikon käsikirja

text: Jne. – Kinomaanikon käsikirja on Rory Winstonin ja Riikka Heinosen kirjoittama elokuvamaailmaa käsittelevä kirja. Kirjaan on koottu mm. aihepiiriä käsitteleviä esseitä, elokuva-arvosteluja ja pilapiirroksia.


title: Tönnö

text: Tönnö on Orimattilan kaupungin keskustaajaman eteläinen kylä. Se sijaitsee kosken lähellä ja siellä on Tönnön mylly sekä Suomen ensimmäinen teräsbetoninen Tönnön silta. Tönnössä on ollut asutusta jo kivikaudella. Tönnöstä on valittu yksi talonpoikaissäädyn valtiopäivämies, Heikki Heikinpoika, vuoden 1678 Ruotsin kuningaskunnan valtiopäiville.


title: Tönnö

text: Tönnön kyläjohtokunta järjestää vuosittain kesäkuun puolenvälin aikaan Tönnön siltajuhlan, joiden ohjelmaan kuuluu soittoa, tutustuminen myllyyn sekä köydenvetokilpailu.


title: Tönnö

text: Museovirasto on määritellyt Tönnönkosken sillan ja myllypaikan valtakunnallisesti merkittäväksi rakennetuksi kulttuuriympäristöksi.


title: White Knights of the Ku Klux Klan

text: White Knights of the Ku Klux Klan () on Ku Klux Klan -järjestöön kuuluva seura. Seuraa pidetään erityisen väkivaltaisena, ja se on syyllistynyt esimerkiksi useisiin murhiin.


title: White Knights of the Ku Klux Klan

text: Seuran toiminta alkoi Mississippi:ssä 1960-luvulla Samuel Bowers:in johtamana. Julkisuuteen seura nousi kun selvisi, että sen jäsenet surmasivat kolme kansalaisoikeusaktivistia, Andrew Goodmanin, James Chaney:n, ja Michael Henry Schwernerin vuonna 1964. Murhat selvitettiin 40 vuotta myöhemmin. Elokuva Mississippi palaa perustuu näihin tapahtumiin.


title: Salmela

text: Salmela voi viitata seuraaviin artikkeleihin:


title: Artjärven neljänneskunta

text: Artjärven neljänneskunta (myös Sääksjärven neljänneskunta), on ollut neljänneskunta Uudenkylän hallintopitäjässä eli verokunnassa, joka kuului Hollolan kihlakuntaan eli Yliseen kihlakuntaan. Nykyisen Artjärven lisäksi Artjärven neljänneskuntaan kuuluivat suuri osa nykyistä Orimattilaa, Iittiä ja Jaala.


title: Artjärven neljänneskunta

text: Kirkollishallinnollisesti Artjärvi kuului kuitenkin Pernajan seurakuntaan. Artjärven käsittävä alue erotettiin 1557 Uudenkylän hallitopitäjästä siten, että Suurikylä, Villikkala, Hietana, Ratula ja Kinttukylä siirrettiin Pernajan hallintopitäjään, joka kuului Porvoon lääniin.


title: Libanoninsetri

text: Libanoninsetri ("Cedrus libani") on havupuulaji, joka kasvaa luonnonvaraisena Kaakkois-Turkin, Syyrian ja Libanonin alueella ja muunnoksineen myös Lounais-Turkissa, Atlasvuoristossa ja Kyproksella. Libanoninsetristä on neljä muunnosta, joista kyproksensetriä ja atlassetriä voidaan pitää myös omina lajeinaan:Nuoren libanoninsetrin latvus on kartiomainen, mutta puun vanhetessa se muuttuu kupolimaiseksi tai varjostinmaiseksi. Tyviosan haarat ovat miltei pystysuoria, ja latva on pysty tai koheneva. Oksankärjet ovat jokseenkin vaaka-asentoisia. Luonnossa latvus on pääasiallisesti tummanvihreä, viljeltävien puiden latvat ovat usein sinivihreitä tai hopeanharmaita. Neulaset ovat noin 3 cm pitkiä, mutta vanhoissa puissa ne voivat olla vielä lyhyempiä. Kävyt ovat tynnyrimäisiä ja niiden kärki on typäkkä tai kuopallinen. Libanoninsetri voi kasvaa jopa 40 metriä korkeaksi.


title: Libanoninsetri

text: Libanoninsetri esiintyy Libanonin lipussa, ja Raamatun mukaan libanoninsetristä tehtiin Salomon temppelin katto ja seinät, mutta ei lattiaa.


title: Francisco Mancebo

text: Francisco Mancebo Pérez (s. 9. maaliskuuta 1976 Madrid) on espanjalainen maantiepyöräilijä. Mancebo aloitti uransa silloisessa Banesto-tallissa (sittemmin Caisse d'Epargne) vuonna 1998, mutta siirtyi vuonna 2006 AG2R Prévoyance -talliin.


title: Francisco Mancebo

text: Mancebo on erikoistunut etappikilpailuihin ja hän on hyvä mäki- ja aika-ajaja. Hän voitti Espanjan mestaruuden vuonna 2004 ja sijoittui kuudenneksi vuoden 2004 Ranskan ympäriajossa ja neljänneksi vuoden 2005 ympäriajossa. Hän voitti etapin vuoden 2005 Espanjan ympäriajossa ja sijoittui kokonaiskilpailun kolmanneksi.


title: Francisco Mancebo

text: Vuoden 2000 Ranskan ympäriajossa Mancebo voitti parhan nuoren ajajan valkoisen paidan.


title: Francisco Mancebo

text: Hänet on liitetty Operaatio Puerto -dopingskandaaliin, eikä hänen sallittu osallistua vuoden 2006 Ranskan ympäriajoon. Heti tämän jälkeen Mancebo päätti lopettaa uransa, mutta muutti mieltään kauden lopussa ja siirtyi UCI Europe Touriin osallistuvaan Relax-Gam-talliin. Kaudella 2008 hän edusti portugalilaista Fercase-Rota dos Móveis -joukkuetta, seuraavana vuonna Rock Racing -tallia, 2010 Heraklion Castro - Murcia -joukkuetta, 2011 RealCyclist.com-tallia, 2012 Competitive Cyclist Racing Teamia ja 2013 5 Hour Energy -joukkuetta.


title: SixDegrees

text: SixDegrees on noin kuukausittain ilmestyvä itsenäinen ja sitoutumaton aikakauslehti. Lehti on perustettu vuonna 2003 ja sen päätoimittaja on Alexis Kouros.


title: SixDegrees

text:
"SixDegrees" on uussuomalaisille ja ulkomaalaisille suunnattu englanninkielinen ilmaisjakelulehti. Se sisältää menovinkkejä ja lifestyle-kirjoituksia. Lehti esittelee suomalaista kulttuuria, ajan ilmiöitä, taiteilijoita ja bändejä. Lehti sisältää artikkeleita muun muassa internetromansseista, kevyen musiikin keikoista ja rockfestareista.
Lehden lukijat ovat kotoisin yli 60 maasta. "SixDegreesin" painos on 50 000 kappaletta. Lehden kustantaja Dream Catcher on vuodesta 2007 julkaissut myös monikulttuurista viikolehteä "Helsinki Timesia". Kustannusyhtiön omistaa Alexis Kouros, iranilaissyntyinen lääkäri, kirjailija, toimittaja ja ohjaaja.


title: Polysytemia

text: Polysytemia on veritautien laji, jossa veren punasolujen määrä tilavuusyksikköä kohti lisääntyy liialliseksi. Siihen liittyy usein valkosolujen ja verihiutaleiden tavallista suurempi määrä.


title: Polysytemia

text: Polysytemia voi johtua hapen puutteesta, kuten vuoristoilmasta tai keuhkoahtaumataudista. Urheilijat lisäävät joskus punasolutuotantoa kielletyllä EPO-hormonilla. Näitä sanotaan sekundaarisiksi polysytemioiksi.


title: Polysytemia

text: Polysytemia vera tarkoittaa "todellista monisoluisuutta", ja siinä luuydin tuottaa liikaa punasoluja. Sairauden taustalla on useimmiten geenimuunnos. Sitä hoidetaan poistamalla verta (venesektio) tai myös hillitsemällä soluntuotantoa lääkkeillä, kuten solunsalpaajilla.


title: Myelofibroosi

text: Myelofibroosi on sairaus, jossa luuytimen tilalle muodostuu sidekudosta. Syynä voi olla esimerkiksi sädehoito tai jokin muu tauti, kuten polysytemia vera tai eräät kroonisen myelooisen leukemian muodot. Usein sen yhteydessä esiintyy anemiaa, valkosolujen nuoruusmuotoja veressä ja suurentunut perna.


title: Bablo

text: Bablo (oik. Marko Junnilainen, s. 29. huhtikuuta 1968 Iisalmi) on suomalainen iskelmä- ja rocklaulaja, jolla on erityisen karhea lauluääni. Bablon kappaleita ovat muun muassa ”Paikka auringossa”, ”Taivas sinivalkoinen” (”Jersey Girl”), ”Kauas vuorten taa” (”Whiskey in the Jar”), ”Mies joka ei koskaan tanssi”, ”Missä taivas kohtaa maan” ja ”Reissumies”.


title: Bablo

text: Bablon laulajanura sai alkunsa syksyllä 1990 Helsingissä, missä Vexi Salmi kuuli sattumalta hänen lauleskelevan aamuyöllä Café Metropolin portailla bluesia itseään kitaralla säestäen. Salmi kuunteli nuorta laulajaa ihmeissään ja miehet sopivat tapaamisen, jonka tuloksena Bablo levytti pari singleä.


title: Bablo

text: Myöhemmin 1990-luvulla Bablolla oli alkoholiongelmia, joiden vuoksi hän oli muutaman vuoden tauolla. Hän teki kuitenkin uusia sävellyksiä ja sanoituksia, jotka päätyivät vuonna 2001 julkaistulle "Taivas sinivalkoinen" -albumille. Levyn nimikappale, Bablon oma käännös Tom Waitsin ”Jersey Girlistä”, tuli tunnetuksi samannimisen televisiosarjan tunnuslauluna.


title: Bablo

text: Vuonna 2001 Bablo aloitti keikkailun Eero Raittisen, Harri Marstion ja Esa Elorannan kanssa nimellä Kultakurkut. Samanniminen albumi julkaistiin tammikuussa 2002. Bablolta ilmestyi albumi "Taivas tanssii" vuonna 2011. Vuonna 2013 ilmestyi kokoelma-albumi "Reissumies – Kaikkien aikojen parhaat".


title: Bablo

text: Laulajantyönsä ohella Forssassa asuva Bablo on toiminut myös rautakauppiaana, ja hän on myös hevosmies.


title: Branislav Mezei

text: Branislav Mezei (s. 8. lokakuuta 1980 Nitra, Tšekkoslovakia) on slovakialainen jääkiekkoilija, pelipaikaltaan puolustaja, joka siirtyi kaudeksi 2012–2013 KHL-seura Avtomobilist Jekaterinburgiin.


title: Branislav Mezei

text: Mezei siityi jo nuorena kotimaastaan Slovakiasta Pohjois-Amerikkaan. Hän pelasi kaudet 1997–2000 OHL-juniorisarjassa Belleville Bullsin joukkueessa. Keväällä 1999 Belleville voitti OHL:n mestaruuden. New York Islanders varasi Mezein NHL:n vuoden ensimmäisellä kierroksella ja hänet valittiin OHL:n tähdistökentälliseen keväällä 2000.


title: Branislav Mezei

text: Kesällä 2000 Mezei teki sopimuksen Islandersin kanssa. Hän oli jo edellisenä vuonna ollut lähellä NHL-paikkaa, mutta oli tippunut viimeisten joukossa harjoitusleiriltä. Mezei ei vakiinnuttanut pelipaikkaansa Islandersissa kahden kauden aikana, vaan pelasi myös AHL:ssa Lowell Lock Monstersissa (2000–2001) ja Bridgeport Sound Tigersissa (2001–2002). Jälkimmäisellä kaudellaan hän oli Bridgeportin mukana AHL:n finaalisarjassa Calder Cupissa.


title: Branislav Mezei

text: Heinäkuussa 2002 Mezei kaupattiin Islandersista Florida Panthersiin vaihdossa Jason Wiemeriin. Mezein ensimmäinen kausi Floridassa oli vaikea, sillä hän oli melkein koko kauden loukkaantumisten takia sivussa. Mezei loukkasi nikkansa kauden alussa ja jalkansa melkein heti palattuaan tammikuussa eikä pelannut kuin 11 ottelua Floridassa ja yhden farmijoukkue San Antonio Rampagessa.


title: Branislav Mezei

text: Lopulta kaudella 2003–2004 Mezei vakiinnutti paikkansa NHL:ssä ja Floridassa eikä hänen tarvinnut enää pelata otteluakaan farmissa. Mezei pelasi sekä Tšekin että Slovakian pääsarjassa. Alkukaudesta hänen joukkueensa oli HC Ocelaři Třinec ja loppukaudesta kotimaansa Dukla Trenčín.


title: Branislav Mezei

text: Kaudeksi 2005–2006 Mezei palasi Floridaan. Hän kärsi loukkaantumisista seuraavien kahden kauden ajan. Syksyllä 2005 Mezei loukkasi polvensa eikä pystynyt pelaamaan kauden lopuissa 66 ottelussa. Kaudella 2006–2007 Mezeiltä jäi veliin kauden 37 viimeistä ottelua, kun hänen olkapäänsä meni paikoiltaan. Kaudella 2007–2008 Mezei pelasi Floridassa 57 ottelua ja teki pisteet 2+2. Kauden jälkeen hän allekirjoitti sopimuksen Venäjän uudessa KHL-liigassa pelaavan kazakstanilaisseura Barys Astanan kanssa.


title: Branislav Mezei

text: Astanaa Mezei edusti yhden kauden. Kauden 2009–2010 Mezei aloitti Tšekin Extraligassa HC Plzeňissä, jossa pelasi ottelukohtaisella sopimuksella. Lokakuun lopussa hän siirtyi SM-liigan Bluesiin, jonka kanssa teki loppukauden mittaisen sopimuksen koeajalla. Seuraavaksi kaudeksi hän palasi Extraligaan, kun hän teki sopimuksen HC Pardubicen kanssa. Pardubicessä Mezei pelasi vain yhden kauden ja siirtyi kaudeksi 2011–2012 KHL:ssä aloittavan slovakialaisseuran Lev Popradin kanssa. Mezei pelasi kauden Popradissa ja jatkoi sen jälkeen KHL-seura Avtomobilist Jekaterinburgiin.


title: Branislav Mezei

text: Slovakiaa Mezei edusti ensimmäistä kertaa junioritasolla. Hän pelasi nuorten MM-kilpailuissa vuosina 1999 ja 2000. Ensimmäisistä nuorten MM-kilpailuistaan Mezei voitti Slovakian joukkueessa pronssia.


title: Branislav Mezei

text: Ensimmäisen aikuisten arvoturnauksen Mezei pelasi Slovakian joukkueessa MM-kilpailuissa 2001. Tämän jälkeen hän on edustanut Slovakiaa lisäksi MM-kilpailuissa 2003, maailmancupissa 2004 ja MM-kilpailuissa 2008.


title: Paikka auringossa (albumi)

text: Paikka auringossa on suomalaislaulaja Bablon toinen studioalbumi. Se julkaistiin vuonna 1995.


title: Death Magnetic

text: Death Magnetic on yhdysvaltalaisen heavy metal -yhtye Metallican yhdeksäs studioalbumi, joka julkaistiin 12. syyskuuta 2008.


title: Death Magnetic

text: Albumi on ensimmäinen, jolla yhtye käytti tuottajanaan maineikasta Rick Rubinia pitkäaikaisen yhteistyökumppaninsa Bob Rockin sijaan. Albumi on myös uuden basistin Robert Trujillon ensimmäinen studiolevytys Metallican kanssa, sillä Trujillo tuli kokoonpanoon "St. Anger" -albumin valmistuttua keväällä 2003. Albumi on myös yhtyeen ensimmäinen albumijulkaisu suoraan Warner Bros. Recordsin kautta, vaikka yhtye on edelleen sidoksissa entiseen levy-yhtiöönsä, Elektra Recordsiin sen emoyhtiö Warner Music Groupin kautta.


title: Death Magnetic

text: Albumia promovoitiin runsaasti 12. toukokuuta 2008 lähtien erityisellä Internet-sivulla nimeltä "Mission Metallica", jossa julkaistiin päivittäin albumin tekoon liittyviä uutisia, kulissien takaista materiaalia, valokuvia ja videoleikkeitä studiosta. Lyhyt video, joka julkaistiin 14. päivä kesäkuuta "Mission Metallica"-sivustolla, paljasti työn alla olevan albumin nimen.


title: Death Magnetic

text: "Death Magneticia" markkinoitiin ennakkoon ensisinglellä "The Day That Never Comes", joka julkaistiin 21. elokuuta 2008. Kappale nimeltä "My Apocalypse" tuli kuunneltavaksi streaming-tekniikalla 26. elokuuta Metallican virallisille kotisivuille, kuten myös Mission Metallicaan. Se tuli myös ladattavaksi iTunes Storeen.


title: Death Magnetic

text: Albumin nimi "Death Magnetic" on johdettu laulaja-kitaristi James Hetfieldin mukaan siitä, kuinka yhtye halusi tehdä jonkinlaisen kunnianosoituksen edesmenneille rock-artistitutuille, ns. "rock-marttyyreille". Nimen synnyttämä idea laajeni käsittelemään kuolemaa yleisesti ja sitä, kuinka se vetää magneetin lailla toisia ihmisiä puoleensa. Toiset ihmiset taas yrittävät pysyä kuolemasta kaukana sen väistämättömyydestä huolimatta. Kuitenkin kaikki ihmiset kuolevat jonain päivänä, minkä takia asiaa pitää jollain tavalla käsitellä.


title: Death Magnetic

text: Yhtye julkaisi albumilta poisjääneita kappaleita vuonna 2011 julkaistulla Beyond Magnetic EP:llä.


title: Death Magnetic

text: Ranskalainen levykauppa myi useita kappaleita "Death Magneticia" noin kymmenen päivää ennen sen julkaisupäivää. Albumin ostaneet asiakkaat levittivät albumin kappaleita vertaisverkkoihin ja muun muassa YouTubeen.


title: Death Magnetic

text: Yhtyeen rumpali Lars Ulrich kommentoi asiaa radiohaastattelussa San Franciscossa:


title: Death Magnetic

text: Suomessa Vesa Keskisen omistama kyläkauppa Tuurissa myi "Death Magneticia" jo torstai-illan aikana, vaikka sen olisi pitänyt tulla maailmanlaajuisesti myyntiin torstain ja perjantain välisenä yönä. Keskinen myönsi tehneensä virheen, mutta hän vakuutti kyseessä olevan inhimillinen erehdys.


title: Death Magnetic

text: Albumi sai ilmestyttyään kuuntelijoilta hyvän vastaanoton. Suomessa albumi ylitti tuplaplatinalevyrajan yli 40 000 kappaleen ennakkomyynnillään ja nousi virallisen albumilistan ykköseksi ensimmäisellä listaviikollaan. Suomessa albumi sai kuitenkin haukkuja kahdelta maan arvostetuimmalta rock-lehdeltä; Soundi ja Rumba antoivat molemmat "Death Magneticille" kaksi tähteä viidestä. Soundi moitti albumin riffejä hahmottomiksi ja kappalerakenteita likimääräisiksi luonnoksiksi. Rumban arvostelija ihmetteli, missä ovat yhtyeelle vuoteen 1996 asti tyypilliset, iskevät melodiat. Albumia on myyty maailmanlaajuisesti yli 10 miljoonaa kappaletta.


title: Death Magnetic

text: "Death Magnetic" on niin sanotun volyymisodan () uhri. Tämä tarkoittaa sitä, että albumin äänimaailma on kompressoitu todella raa'asti ja se on myös miksattu aivan liian isolle. Näistä seikoista johtuen levy särkee paikoitellen todella pahasti ja myös soiton dynamiikka on käytännössä levyllä olematon. Tätä ongelmaa ei kuitenkaan ole levyn "Guitar Hero" -versiossa, jonka äänimaailma eroaa huomattavasti edukseen CD-versiosta. Levyn masteroineen Ted Jensenin mukaan virhe olisi nimenomaan tapahtunut jo miksausvaiheessa, eikä masterointivaiheessa, kuten alun perin huhuttiin. Käytännössä ainoa keino korjata levyä vaivaavat ongelmat olisi miksata se kokonaan uudelleen.


title: Death Magnetic

text: "Death Magnetic" -albumista julkaistiin useita erilaisia painoksia. Näitä ovat muun muassa


title: Niko Jokinen

text: Niko Jokinen (s. 28. joulukuuta 1987) on suomalainen ammattilaisnyrkkeilijä.


title: Niko Jokinen

text: Amatöörinä Jokinen voitti keskisarjan Suomen mestaruuden vuosina 2007 ja 2008. Hän siirtyi P3 Boxing -ammattilaistalliin keväällä 2008.


title: Niko Jokinen

text: Ensimmäisen ammattilaisottelunsa ylemmässä keskisarjassa nyrkkeilevä Jokinen kävi Espoossa 14. kesäkuuta 2008 voittaen venäläisen Aleksandr Lykovin ensimmäisen erän tyrmäyksellä. Marraskuussa Helsingissä hän voitti latvialaisen Sandris Tomsonsin 2. erässä kehätuomarin keskeytyksellä.


title: Niko Jokinen

text:
Vuonna 2009 helmikuussa hän voitti Tampereella venäläisen Andrei Tylilyukin 4. erässä kehätuomarin keskeytyksellä.
Huhtikuussa Jokinen tyrmäsi virolaisen vastustajansa Dmitri Protkunasin ensimmäisessä erässä ja toukokuussa Jokinen kukisti Helsingissä Unkarin Istvan Petroczkin kaikin tuomariäänin. Saman vuoden elokuussa Jokinen voitti Helsingissä latvialaisen Ruslans Pojonisevsin pisteillä ja lokakuussa Helsingissä Ruotsin Cliff Soukan pistein.
Espoossa joulukuussa Jokinen voitti Latvian Pavels Lotahsin pistein.


title: Niko Jokinen

text: Vuonna 2010 Jokinen voitti pistein latvialaisen Jevgenijs Skukinsin helmikuussa Porvoossa sekä espanjalaisen Miguel Ángel Peñan maaliskuussa Helsingissä. Voittoputki jatkui samana vuonna pistevoitoin Ivan Maslovia ja Jorge Silvaa vastaan.


title: Niko Jokinen

text: Vuonna 2011 Jokinen otti pistevoiton Martins Kukulisista ja Mike Algoetista. Jälkimmäisen ottelun kolmannessa erässä Jokinen kävi kanveesissa. Marraskuussa Jokinen voitti Porissa liettualaisen Andrej Cepurin neljännessä erässä ja joulukuussa Espoon Leppävaarassa liettualaisen Sergej Drobin kolmannessa erässä.


title: Niko Jokinen

text: Maaliskuussa 2012 Jokinen otteli täydet kahdeksan erää ghanalaista Mohammed Akrongia vastaan, ja voitti ottelun yksimielisillä tuomariäänillä. Ja saman vuoden toukokuussa Jokinen voitti kaikin tuomariäänin Liettuan Dmitri Kalinovskin Espoon Leppävaarassa käydyssä ottelussa.


title: Niko Jokinen

text: Maaliskuussa 2013 Jokinen otteli täydet kahdeksan erää espanjalaista Gutzman Castiloa vastaan, ja voitti ottelun yksimielisillä tuomariäänillä.


title: Niko Jokinen

text: Elokuussa 2013 Jokinen otteli Olavinlinnassa Savonlinnassa täydet kahdeksan erää liettualaista Virgilijus Stapulionisia vastaan häviten ottelun kaikin tuomariäänin.


title: Niko Jokinen

text: Joulukuussa 2013 Jokinen otteli Espoossa uudelleen liettualaista Virgilijus Stapulionisia vastaan häviten jälleen ottelun, nyt teknisellä tyrmäyksellä kolmannessa erässä.


title: Kari Nurmela

text: Kari Kullervo Nurmela (26. toukokuuta 1933 Viipuri – 21. tammikuuta 1984 Helsinki) oli suomalainen oopperalaulaja (baritoni). Koulutukseltaan hän oli ekonomi. Hän oli pääjohtaja Ilmo Nurmelan poika.


title: Kari Nurmela

text: Kari Nurmela nousi kansainväliseen maineeseen voitettuaan laulukilpailun Brysselissä vuonna 1962. Siitä lähtien hän esiintyi useilla oopperanäyttämöillä Saksassa Detmoldissa, Braunschweigissa Freiburgissa ja Stuttgartissa sekä vuosina 1970–1977 Zürichissä. Hän vieraili myös Yhdysvalloissa ja esiintyi vuodesta 1961 lähtien eräitä kertoja Suomen Kansallisoopperassa.


title: Kari Nurmela

text: Kari Nurmelalla oli huomattavia rooleja useissa Giuseppe Verdin, Giacomo Puccinin ja Richard Wagnerin oopperoissa.


title: Heisman Trophy

text: Heisman Trophy on amerikkalaisessa jalkapallossa parhaalle yliopistopelaajalle vuosittain myönnettävä palkinto. Se nimettiin John Heismanin mukaan.


title: Heisman Trophy

text: Itse patsas on pronssinen, 34,3 sentin pituinen ja 11,3 kilon painoinen. Palkinto ei arvostuksestaan huolimatta takaa pääsyä National Football Leagueen.


title: Allan Loney

text: Allan Loney (1885 – 2. maaliskuuta 1965) oli kanadalainen jääkiekkoilija. Hän oli ensimmäinen pelaaja, jota syytettiin toisen pelaajan murhasta, kun hän oli nuijinut Alcide Laurinin kuoliaaksi pelin aikana 24. helmikuuta 1905.


title: Allan Loney

text: Loney sanoi puolustaneensa itseään. Syytteet alennettiin tapoksi, ja myöhemmin hänet vapautettiin syytteistä.


title: Konstantin Zyrjanov

text: Konstantin Georgijevitš Zyrjanov (, s. 5. lokakuuta 1977 Perm, Neuvostoliitto) on venäläinen jalkapalloilija. Hän pelaa keskikentällä Zenit Pietarissa ja Venäjän maajoukkueessa.


title: Konstantin Zyrjanov

text: Zyrjanov on permiläisen Zvezda-juniorikoulun kasvatti. Hän pelasi alun perin hyökkääjänä, mutta siirtyi myöhemmin puolustavan keskikenttäpelaajan paikalle. Hän kykenee pelaamaan keskikentällä myös hyökkäävässä roolissa keskellä tai vasemmalla laidalla.


title: Konstantin Zyrjanov

text: Zyrjanov edusti pitkään permiläistä Amkaria, jota hän oli nostamassa kolmannelta sarjatasolta pääsarjaan, ja moskovalaista Torpedoa. Kaudella 2000 hän saavutti Torpedon kanssa Venäjän liigan pronssimitalin. Torpedon pudottua pääsarjasta kauden 2006 päätteeksi siirtyi Zyrjanov nykyiseen seuraansa pietarilaiseen Zenitiin.


title: Konstantin Zyrjanov

text: Heti ensimmäisellä kaudellaan Zenitissä Zyrjanov pääsi juhlimaan Venäjän liigan mestaruutta, joka oli seuran historian ensimmäinen. Zyrjanov esiintyi vakuuttavasti joukkueen keskikentällä ja kunnostautui myös maalintekijänä viimeistellen kauden aikana yhdeksän maalia, joka vastasi hänen maalimääräänsä seitsemän Torpedo-vuoden ajalta. Venäjän suurin urheilulehti "Sport-Ekspress" valitsi Zyrjanovin vuoden 2007 jalkapalloilijaksi. Menestys sai jatkoa UEFA Cup -mestaruuden muodossa keväällä 2008. Zyrjanov oli avauskokoonpanossa Zenitin kaikissa 17 ottelussa ja teki maalin sekä välierässä Bayern Müncheniä vastaan että loppuottelussa Rangersia vastaan.


title: Konstantin Zyrjanov

text: Ensiesiintymisensä Venäjän maajoukkueessa Zyrjanov teki 27. toukokuuta 2006 ottelussa Espanjaa vastaan. Hän nousi lopulta tärkeäksi pelaajaksi Guus Hiddinkin valmentamassa joukkueessa vuoden 2008 EM-kilpailuiden karsinnoissa ja aloitti seitsemän Venäjän kahdeksasta viimeisestä ottelusta. Hänet valittiin joukkueen kokoonpanoon myös kesän 2008 EM-lopputurnaukseen. Alkulohkon ottelussa Kreikkaa vastaan Zyrjanov teki maalin, joka pudotti hallitsevan mestarin jatkosta.


title: Ninja Gaiden II

text: Ninja Gaiden II on Team Ninjan kehittämä toimintaseikkailupeli Xbox 360:lle. Peli on jatko-osa vuonna 2004 Xboxille julkaistulle "Ninja Gaidenille".


title: Ninja Gaiden II

text: Koei Tecmo julkaisi pelistä päivitetyn version Ninja Gaiden Sigma 2 PlayStation 3:lle vuonna 2009.


title: Ninja Gaiden II

text: Pelissä ohjataan kuvitteellista ninjaa Ryu Hayabusaa.


title: Ninja Gaiden II

text: IGN antoi pelille arvosanan 8.7/10 arvostelussaan.


title: Seiji Ara

text: Seiji Ara (; s. 5. toukokuuta 1974) on japanilainen autourheilija.


title: Seiji Ara

text: Ara voitti Le Mansin 24 tunnin ajon vuonna 2004 ajaessaan Audi R8 -autoa. Samana vuonna hän kilpaili myös Le Mans Seriesissä ja japanilaisessa Super GT -sarjassa. Sitä ennen hän on kilpaillut Formula Nipponissa (2001-2002), Japanin Formula 3 -sarjassa (1997-2000) sekä Barber Pro Seriesissä (1995).


title: Elena Santarelli

text: Elena Santarelli (s. 18. elokuuta 1981 Latina) on italialainen tv-juontaja, malli ja näyttelijä.


title: Elena Santarelli

text: Santarelli syntyi Latinan kaupungissa ja kasvoi läheisessä Sermonetan kaupungissa. Esiinnyttyään mallina Georgio Armanille, Laura Biagiottille, Gai Mattiololle ja muille muodin kärkinimille, hän voitti Italian "Elite moda e Look" -kilpailun vuonna 1998 ja hänestä alettiin puhua uutena Valeria Mazzana. Hänestä tuli laajasti tunnettu vasta Amedeo Sebastianin kuuluisan ohjelman "L'eredità"n myötä. Samalla hänestä tuli Enrico Varrialen juontajapari televisiokanava Rai Duen urheiluohjelmaan "Stadio Sprint" vuosina 2004–2005. Syyskuusta 2007 Santarelli on juontanut MTV:n ohjelmaa "Total Request Live". Hän myös näyttelee Italia 1 -kanavan sitcom-sarjassa Camera Cafè.


title: Elena Santarelli

text: Santarelli on ollut kihloissa jalkapalloilija Bernardo Corradin kanssa vuodesta 2005.


title: Throbbing Gristle

text: Throbbing Gristle on uraauurtanut lontoolainen industrial-yhtye, jonka avantgardistisen COUM Transmissions -performanssitaideryhmän jäsenet perustivat 3. syyskuuta 1975. Sen vakituiset soittajat ovat Genesis P-Orridge, Peter Christopherson ("Sleazy"), Cosey Fanni Tutti ja Chris Carter.


title: Throbbing Gristle

text: Yhtye herätti 1970-luvulla huomiota fasistisella imagollaan ja meluisilla live-esiintymisillään, joissa muun muassa projisoitiin lavalle pornografiaa ja kuvia keskitysleireiltä. Monet niistä on nauhoitettu ja julkaistu myöhemmin livealbumeina.


title: Throbbing Gristle

text: Throbbing Gristle syntyi Genesis P-Orridgen 1969 perustamasta, itäisen Yorkshiren Hullissa toimineesta COUM Transmissions -performanssiryhmästä. Musisointi oli olennainen osa ryhmittymän toimintaa.


title: Throbbing Gristle

text: Cosey Fanni Tutti oli ryhmän pitkäaikaisimpia jäseniä. Peter Christophersonilla ja Chris Carterilla oli läheiset suhteet ryhmään, mutta he eivät varsinaisesti olleet mukana sen toiminnassa.


title: Throbbing Gristle

text: Jäsenet perustivat Industrial Records -levy-yhtiön 1976, ja vuonna 1977 Throbbing Gristle julkaisi ensimmäisen levynsä "The Second Annual Report" 786 kappaleen painoksena.


title: Throbbing Gristle

text: Throbbing Gristlen viimeinen esiintyminen oli San Franciscossa 29. toukokuuta 1981. Yhtye hajosi Genesis P-Orridgen ja Cosey Fanni Tuttin välirikkoon. Seurustelevat Chris Carter ja Cosey jatkoivat Chris & Cosey -nimellä. Seuraavana vuonna Genesis P-Orridge perusti Psychic TV -yhtyeen, jossa Peter Christopherson ehti soittaa muutaman kuukauden kunnes perusti Coilin kumppaninsa John Balancen kanssa.


title: Throbbing Gristle

text: Vuonna 2004 Throbbing Gristle kokoontui uudelleen alkuperäisellä kokoonpanolla ja julkaisi "TG Now" -ep:n.Videotallenteet:


title: Skiron (mytologia)

text: Skiron () oli kreikkalaisessa mytologiassa oli joko Pelopsin tai Poseidonin poika.


title: Skiron (mytologia)

text: Skiron ahdisteli pahaa-aavistamattomia ohikulkijoita Attikaan vievällä tiellä Megaran lähistöllä pakottaen heidän pesemään jalkojaan. Näiden kumartuessa suorittamaan tehtävää Skiron potkaisi heidät kalliolta mereen, jossa suurikokoinen kilpikonna söi heidät hengiltä.


title: Skiron (mytologia)

text: Theseus lopulta surmasi Skironin heittämällä hänet jalasta mereen kallioilta samoin kuten tämä oli tehnyt omille uhreilleen, mutta kun sekä maa että meri kieltäytyivät tarjoamasta Skironin luille viimeistä leposijaa, niistä muodostui hänen nimeään kantava rantakallio.


title: Skiron (mytologia)

text: Megaralaisten mukaan Skiron ei kuitenkaan olisi ollut maantierosvo, vaan hyvä ja oikeudenmukainen mies ja hallitsija, jonka Theseus surmasi valloittaessaan Eleusista.


title: Skiron (mytologia)

text: Skironilla oli tytär, Endeis.


title: John Heisman

text: John William Heisman (23. lokakuuta 1869 Cleveland, Ohio – 3. lokakuuta 1936) oli yhdysvaltalainen amerikkalaisen jalkapallon pelaaja ja valmentaja.


title: John Heisman

text: Heisman syntyi Ohion Clevelandissa ja valmistui Titusville High Schoolista Pennsylvaniassa 1887. Hän pelasi sen jälkeen Brownin yliopistossa 1887–1889 ja Pennsylvanian yliopistossa 1890–1891.


title: John Heisman

text: Heisman saavutti mainetta valmentajana useissa yliopistoissa ja pääsi College Football Hall of Fameen postuumisti vuonna 1954. Heisman Trophy on nimetty hänen mukaansa.


title: Skiron

text: Skiron viittaa kreikkalaisessa mytologiassa seuraaviin hahmoihin:


title: Totinen torvensoittaja

text: Totinen torvensoittaja on Orvo Saarikiven välirauhan aikana vuonna 1941 ohjaama suomalainen mustavalkofarssi.


title: Totinen torvensoittaja

text: Elokuvan tuotantoyhtiö oli Suomen Filmiteollisuus ja tuottaja T. J. Särkkä. Käsikirjoituksen pohjana on Agapetuksen romaaniteksti, joka ilmestyi vuonna 1933 ensin Suomen Kuvalehden jatkokertomuksena. Siitä laati käsikirjoituksen nimimerkki Veikko Syväoro, oikealta nimeltään toimittaja Veikko Ström.


title: Totinen torvensoittaja

text: Kaarlo Kartio on alkutekstien mukaan torvensoittaja, mutta hän kuoli ennen kuvauksia, ja hänen tilallaan näyttelee Lauri Kyöstilä.


title: Totinen torvensoittaja

text: Leo Lähteenmäen esittämä insinööri, joka asuu samassa asunnossa kuin vanhempi museonjohtaja-ystävänsä, menee uutenavuotena naamiaisiin. Ystäväkin on lähdössä juhliin aikoen kahdeksanvuotisen seurustelun jälkeen kosia rakastamaansa naista. Pilailuun, muun muassa leikkitorvella töräyttelyyn, taipuvainen insinööri menee mielijohteesta museoon, jonka ovi on sen juopottelevan vahtimestarin ansiosta auki. Hän pukeutuu haarniskaan, joka pelästyttää parikin kertaa toisen juopottelijoista. Haarniska päällään insinööri seikkailee naamiaisissa, on pidätettynä jne. Lisäksi naamiaisten esiintyjien torvensoittajalla on myös haarniska. Nämä kaksi hahmoa tietysti sekoitetaan. Loppupuolella on myös unikohtaus, jossa tarina siirtyy haarniskoiden aikaan ja kohtaus muistuttaa Kolmannen valtakunnan sodanaikaisia elokuvatarinoita menneestä ajasta. Tässä kuitenkin on loppu, jossa insinööri löytää ihastuksensa ja museonjohtaja saa kosittua.


title: Totinen torvensoittaja

text: Aikalaisarvioijat suhtautuivat elokuvaan nihkeästi, kuten Toini Aaltonen (Suomen Sosialidemokraatti): ”Suomen Filmiteollisuus on lisännyt jälleen uuden numeron kehnojen filmiensä luetteloon”. Valopuolina nähdään eräät näyttelijätyöt ja George de Godzinskyn musiikki.


title: Totinen torvensoittaja

text: Vuonna 1991 arviossaan Antti Lindqvist (Katso) ei löydä elokuvasta edes camp-huumoria, ja samalla linjalla ovat 2000-luvun televisioesitysten yhteydessä esitetyt kritiikit. Arto Pajukallio luonnehtii "Totista torvensoittajaa" sota-ajalle ominaiseksi eskapistiseksi ”hätäapukomeadiaksi”. Sitä on sanottu myös sietämättömäksi komediaräpellykseksi. Eräs kriitikko pitää kuitenkin elokuvan lavastusta kekseliäänä, vuoropuhelua näppäränä ja yleensä näkee siinä visuaalisia oivalluksia, mutta ne hukkuvat pitkitettyihin kohtauksiin ja elokuvan rytmittömyyteen.


title: Jay Berwanger

text: John Jacob "Jay" Berwanger (19. maaliskuuta 1914 – 26. kesäkuuta 2002) oli yhdysvaltalainen amerikkalaisen jalkapallon pelaaja. Hän menestyi lajissaan Chicagon yliopistossa niin, että sai kaikkien aikojen ensimmäisen Heisman Trophyn vuonna 1935. Hän kuuluu College Football Hall of Fameen.


title: Jay Berwanger

text: Berwanger oli vuonna 1936 NFL:n ykkösvaraus, muttei koskaan pelannut ammattimaisesti. Berwanger vaati palkakseen 1000$ ottelua kohden muttei vaatimuksiin suostuttu. Hän myös halusi säilyttää amatöörin asemansa voidakseen pyrkiä 1936 kesäolympialaisiin.


title: Jay Berwanger

text: Berwanger ei kuitenkaan päässyt olympialaisiin. Han kävi neuvotteluja Chicago Bearsin omistajan George Halasin kanssa muttei päässyt yhteisymmärrykseen. Berwangerin mielestä hän ei saanut tarpeeksi suurta palkkaa. Hän kertoi myöhemmin katuvansa päätöstään.


title: Larry Kelley

text: Lawrence Morgan "Larry" Kelley (30. toukokuuta 1915 – 27. kesäkuuta 2000) oli yhdysvaltalainen amerikkalaisen jalkapallon pelaaja. Hän vaikutti Yalen yliopistossa ja voitti vuonna 1936 Heisman Trophyn. Hän on kuulunut vuodesta 1969 College Football Hall of Fameen.


title: Larry Kelley

text: Yliopistouransa jälkeen Kelley pelasi vain lyhyesti ammattilaistasolla. Hän teki 85-vuotiaana itsemurhan.


title: Spittelmarkt

text: Spittelmarkt on historiallinen aukio Mitten kaupunginosassa Berliinissä. Se sijaitsee Leipziger Straßen itäisellä laidalla ja Spreejoen läntisellä rannalla. Aukiota palvelee metrolinja U2 ja Spittelmarktin metroasema.


title: Spittelmarkt

text: Leipziger Straßen ohella kadut Gertraudenstraße, Wallstraße, Seydelstraße, Beuthstraße, Axel-Springer-Straße ja Niederwallstraße saavat alkunsa tähtimäisessä muodossa Spittelmarktilta.


title: Spittelmarkt

text: Spittelmarkt on saanut nimensä Gertrauden-Hospital-sairaalasta ("Hospital = Spital = Spittel"). Sairaala sijaitsi aikoinaan nykyisen Spittelmarktin alueella ja sillä oli historiaa 1400-luvulle saakka. Sairaalan yhteydessä sijaitsi myös Spittelkirche-kirkko. Sairaala joutui muuttamaan Berliinin keskustakehityksen tieltä vuonna 1872 Kreuzbergiin. Kirkko purettiin vuonna 1881.


title: Spittelmarkt

text: Toisessa maailmansodassa Spittelmarkt tuhoutui muun Berliinin tavoin. Sodanjälkeisinä vuosina aukio sai tyystin entisestä poikkeavan ilmeen.


title: Stardoll

text:
Stardoll on selaimella Internetissä pelattava peli, joka simuloi paperinukeilla leikkimistä. Nuket muistuttavat usein julkisuuden hahmoja, joita tulee lisää miltei päivittäin.
Stardolliin rekisteröitynyt käyttäjä saa tehtyä oman MeDoll-nukkensa, jolle voi ostaa erilaisia vaatteita peliyhteisön omalla rahalla. Rekisteröityneet pelaajat voivat myös esimerkiksi kerätä Starpoint-pisteitä, joita kerääntyy mm. leikkimällä paperinukeilla ja tekemällä niistä lavasteita. Pisteiden myötä pelaaja saa aktivoitua erikoistavaroita sviittinsä kaupassa.


title: Stardoll

text:
Pelissä voi myös hankkia Superstar-jäsenyyden, jonka myötä pelaaja saa Stardollareita sekä hiustyylejä,huulia ja silmiä, jotka kuuluvat vain Superstaroille. Vuoden Superstarudesta pääsee Royaltyksi, jonka myötä pääset Royalty-klubiin. Royalteille on myös oma kauppa, josta saavat vaatteita vain Royaltyt. Superstar-jäsenyyden hankkiminen on kuitenkin maksullinen etu.
Muutamia vuosia sitten Stardollarin rinnalle tuli uusi "raha", Starkolikko, joita voi ansaita tekemällä erilaisia tehtäviä. Tätä nykyä myös Stardoll Academyn kautta voi ansaita meikkejä, Starpointseja sekä Stardollareita ja -kolikoita, joten meikit tai korut eivät ole enää vain Superstarojen juttu. Stardollissa toimii myös Limited Edition -niminen kauppa. Täältä kaupasta pelaaja pystyy ostamaan erilaisia vaatteita ,jotka ovat aina kalliita ja haluttuja. Myös erilaisia hiustyylejä tulee sen myötä, kun teemat vaihtuvat.